**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Οκτωβρίου 2016, ημέρα Πέμπτη και ώρα 11.15΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εθνικής Άμυνας: «Κύρωση του Μνημονίου Συνεννόησης σχετικά με την Οργάνωση, Διοίκηση, Ασφάλεια, Χρηματοδότηση και Επάνδρωση του Μικτού Κλιμάκιου του ΝΑΤΟ για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO, μεταξύ του Υπουργού Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργού Εθνικής Άμυνας της Δημοκρατίας της Πολωνίας, του Υπουργείου Άμυνας του Ηνωμένου Βασιλείου Μεγάλης Βρετανίας και Βορείου Ιρλανδίας, του Υπουργείου Άμυνας των Ηνωμένων Πολιτειών της Αμερικής, του Ανώτατου Στρατηγείου Συμμαχικών Δυνάμεων της Ευρώπης και του Αρχηγείου της Ανώτατης Συμμαχικής Διοίκησης Μετασχηματισμού».

Στη συνεδρίαση παρέστησαν ο Υπουργός Εθνικής Άμυνας, κ. Παναγιώτης Καμμένος, καθώς και αρμόδιοι υπηρεσιακοί παράγοντες.

Στην Επιτροπή παρέστη, επίσης, και ο κ. Τρύφωνας Παρασκευόπουλος, πρέσβης, Γενικός Διευθυντής της Διεύθυνσης Πολιτικής Εθνικής Άμυνας και Διεθνών Σχέσεων του Υπουργείου Εθνικής Άμυνας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ελένη Αυλωνίτου, Γεώργιος Καϊσας, Γιώργος Βαρεμένος, Γιάννης Δέδες, Κωνσταντίνος Δουζίνας, Χαρά Καφαντάρη, Ηλίας Καματερός, Αϊχάν Καρά Γιουσούφ, Νικόλαος Παπαδόπουλος, Απόστολος Καραναστάσης, Δημήτριος Μπαξεβανάκης, Γιώργος Πάντζας, Δημήτρης Ρίζος, Ανδρέας Ριζούλης, Κώστας Σπαρτινός, Ελένη Σταματάκη, Κωνσταντίνος Μορφίδης, Αντώνης Συρίγος, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Σοφία Βούλτεψη, Αθανάσιος Δαβάκης, Θεόδωρος Καράογλου, Σταύρος Καλαφάτης, Ιωάννης Κεφαλογιάννης, Θεοδώρα Μπακογιάννη, Νικόλαος Παναγιωτόπουλος, Ιωάννης Πλακιωτάκης, Κωνσταντίνος Τασούλας, Κωνσταντίνος Τσιάρας, Ιωάννης Αϊβατίδης, Νικόλαος Κούζηλος, Αντώνιος Γρέγος, Ανδρέας Λοβέρδος, Λιάνα Κανέλλη, Αθανάσιος Παφίλης, Κωνσταντίνος Στεργίου, Σπυρίδων Λυκούδης, Δημήτριος Καμμένος, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

 ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρίες και κύριοι συνάδελφοι, αυτή είναι η πρώτη συνεδρίαση της Επιτροπής μας για την νέα περίοδο, οπότε να πούμε καλή χρονιά, όπως λέμε εμείς, οι δάσκαλοι.

Πριν ξεκινήσω θα ήθελα να κάνω τρεις ανακοινώσεις. Συζητήσαμε με τον Υπουργό, τον κ. Καμμένο και συμφωνήσαμε να γίνει μια πλήρης ενημέρωση από τον ίδιο και τα Επιτελεία, για θέματα αρμοδιότητας του Υπουργείου Εθνικής Άμυνας στις αρχές Νοεμβρίου. Συζητάμε ημερομηνία στις 8 ή 9 Νοεμβρίου, θα δούμε τη διαθεσιμότητα και του Υπουργού και ημών και θα σας ενημερώσουμε τις επόμενες ημέρες.

Δεύτερη ανακοίνωση είναι ότι έχω δεχθεί ένα αίτημα από τους συναδέλφους της Νέας Δημοκρατίας, για να έρθει εδώ ο κ. Κοτζιάς, ο Υπουργός Εξωτερικών, να μας κάνει και εκείνος μια ενημέρωση για θέματα εξωτερικής πολιτικής και ιδιαίτερα για τα θέματα της Αλβανίας και της Τουρκίας. Έχουμε ενημερώσει τον κ. Υπουργό και περιμένουμε την απάντησή του τις επόμενες λίγες ημέρες. Οπότε, μόλις μας ενημερώσει για τη διαθεσιμότητά του, θα σας ενημερώσουμε και θα κάνουμε τη συνεδρίαση.

Η τρίτη ανακοίνωση, που έχω να κάνω, έχει σχέση με τη διεθνή παρουσία της Επιτροπής μας. Στις 5 Σεπτεμβρίου, αντιπροσωπεία της Επιτροπής, από την κυρία Κοζομπόλη, τον κ. Τσιάρα και τον υποφαινόμενο, συμμετείχαμε στην Διακοινοβουλευτική Συνέλευση των ανάλογων Επιτροπών των Κρατών της Ευρωπαϊκής Ένωσης στην Μπρατισλάβα. Στη διάρκεια αυτής της Συνέλευσης, τα επτά Μεσογειακά κράτη, δηλαδή, οι ανάλογες Επιτροπές, βάλαμε μια τροπολογία στα συμπεράσματα της Συνέλευσης, η οποία απαιτούσε από την Ευρωπαϊκή Ένωση να εξασφαλίσει ότι η κατανομή των προσφύγων στα διάφορα κράτη μέλη της Ευρωπαϊκής Ένωσης, πρέπει να γίνει σύμφωνα με την απόφαση του περσινού Σεπτεμβρίου στη Συνέλευση των Ηγετών και ότι εάν αυτό δεν συμβεί, τότε τα κράτη μέλη, τα οποία δεν συμμορφώνονται, θα πρέπει να πληρώνουν την αποζημίωση, η οποία έχει συζητηθεί.

Το Προεδρείο, οι Σλοβάκοι και τα κράτη του Βίζεγκραντ, αρνήθηκαν να ενσωματώσουν αυτή την τροπολογία. Κατόπιν τούτου και τα επτά Μεσογειακά κράτη δηλώσαμε ότι δεν πρόκειται να ψηφίσουμε τα συμπεράσματα. Βέβαια, εάν συνέβαινε αυτό, δεν θα υπήρχε Ψήφισμα στο τέλος αυτής της Συνέλευσης. Μετά από μια αρκετά δύσκολη και με ένταση σειρά διαπραγματεύσεων και όταν και η Γερμανία μας υποστήριξε, μπήκε τελικά στα συμπεράσματα. Ήταν μια μικρή συμβολική επιτυχία. Αυτό δεν σημαίνει ότι η Σλοβακία, η Ουγγαρία και η Πολωνία πρόκειται να δεχθούν πρόσφυγες, αλλά στο μέτρο στο οποίο μπήκε εκεί πέρα και μπήκε με ένα έντονο και συγκρουσιακό τρόπο, μπορέσαμε και περάσαμε την άποψή μας.

Κυρίες και κύριοι συνάδελφοι, τώρα ερχόμαστε στην ημερήσια διάταξη. Η εργασία που έχουμε σήμερα μπροστά μας είναι η Κύρωση ενός σχεδίου νόμου του Υπουργείου Εθνικής Άμυνας με τον τίτλο «Κύρωση του Μνημονίου Συνεννόησης σχετικά με την Οργάνωση, Διοίκηση, Ασφάλεια, Χρηματοδότηση και Επάνδρωση….», λέει το κείμενο που έχουμε μπροστά μας. Ζητάμε να αλλάξει η λέξη «επάνδρωση» με τη λέξη «στελέχωση». Θα πρέπει, όμως, να το δεχθεί ο κ. Υπουργός.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Βεβαίως και το δέχομαι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Συμφωνούμε απολύτως. Επομένως, μπορείτε να το αλλάξετε στο κείμενό σας από «επάνδρωση» σε «στελέχωση».

Συνεχίζω, λοιπόν, «…..και στελέχωση του Μικτού Κλιμάκιου του ΝΑΤΟ, για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO, μεταξύ του Υπουργού Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργού Εθνικής Άμυνας της Δημοκρατίας της Πολωνίας, του Υπουργείου Άμυνας του Ηνωμένου Βασιλείου Μεγάλης Βρετανίας και Βορείου Ιρλανδίας -στα τελευταία του εντός της Ευρωπαϊκής Ένωσης, του Υπουργείου Άμυνας των Ηνωμένων Πολιτειών της Αμερικής, του Ανώτατου Στρατηγείου Συμμαχικών Δυνάμεων της Ευρώπης και του Αρχηγείου της Ανώτατης Συμμαχικής Διοίκησης Μετασχηματισμού».

Η Σύμβαση αυτή είχε υπογραφεί το 2013 και προχωράμε επομένως, στην εξέτασή της. Αυτό το οποίο προτείνω είναι οι Εισηγητές και οι Ειδικοί Αγορητές να έχουν χρόνο 8 λεπτών, με μια μικρή ανοχή. Για τους ομιλητές θα δοθεί χρόνος 4 λεπτών. Τον λόγο έχει η κυρία Τελιγιορίδου, Εισηγήτρια του ΣΥΡΙΖΑ.

ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια του ΣΥΡΙΖΑ): Ευχαριστώ, κύριε Πρόεδρε. Κυρίες και κύριοι συνάδελφοι, σε μια εποχή όπου η γεωπολιτική σταθερότητα αποτελεί ζητούμενο, τόσο σε περιφερειακό όσο και σε διεθνές επίπεδο, η θωράκιση της Άμυνας και της ασφάλειας της χώρας έχει ως βασική προϋπόθεση την εθνική συνεννόηση και ενότητα και την απόλυτη στήριξη όλων μας, του αμυντικού βραχίονα της πατρίδας, των Ενόπλων Δυνάμεων. Για να αντιμετωπίσουμε τις σύγχρονες γεωπολιτικές προκλήσεις, έχουμε κάνει την επιλογή της συμμετοχής στο Μικτό Κλιμάκιο Ηλεκτρονικού Πολέμου του ΝΑΤΟ, συνεχίζοντας όμως και εντείνοντας ταυτόχρονα, την προσπάθειά μας, τόσο σε πολιτικό όσο και σε διπλωματικό επίπεδο για την προώθηση της ειρήνης και το σεβασμό του Διεθνούς Δικαίου.

Λαμβάνοντας υπόψη την αυξανόμενη, λόγω τεχνολογίας, σημασία των ηλεκτρονικών μέσων στην έκβαση των στρατιωτικών επιχειρήσεων, τα Υπουργεία Άμυνας των χωρών που συμμετέχουν, σε αυτό το Μνημόνιο, προχώρησαν στο Μνημόνιο αυτό συνεννόησης, για τα θέματα του ηλεκτρονικού πολέμου, σύμφωνα με τη στρατιωτική απόφαση της Military Comitee, 0486/1, ιδέα της Στρατιωτικής Επιτροπής, για το Μικτό Κλιμάκιο του ΝΑΤΟ.

Με το παρόν σχέδιο νόμου, προτείνεται στο Ελληνικό Κοινοβούλιο η Κύρωση του Μνημονίου αυτού, που στοχεύει στην έγκριση των αρχών, για την οργάνωση, τη διοίκηση, την ασφάλεια, τη χρηματοδότηση, την υποδομή, τη στελέχωση και την παροχή υποστήριξης συστημάτων επικοινωνιών και πληροφόρησης, για το αρμόδιο αυτό κλιμάκιο.

Εκ προοιμίου, τονίζεται η επιθυμία συνεργιών για τη συλλογική Άμυνα και συνεργασία μεταξύ των υπογραφόντων Κρατών-μελών. Το αντικείμενο του Μνημονίου, βασίζεται στην ανάγκη εκπλήρωσης των απαιτήσεων και ικανοτήτων ηλεκτρονικού πολέμου του ΝΑΤΟ, για τον σχεδιασμό και την εκτέλεση, τόσο των επιχειρήσεων, όσο και των ασκήσεων. Το μικτό κλιμάκιο για τον ηλεκτρονικό πόλεμο, θα λειτουργεί ως Διεθνές Στρατηγείο του ΝΑΤΟ, θα χαίρει του διεθνούς καθεστώτος του ΝΑΤΟ, όμως δεν θα αποτελεί μέρος της δομής της διοίκησης του. Η έδρα του, βρίσκεται στο Ηνωμένο Βασίλειο και αριθμεί 65 άτομα προσωπικό. Με το παρόν Μνημόνιο, το Ηνωμένο Βασίλειο, δηλώνει την πρόθεσή του, να συνεχίσει να παρέχει τα ήδη υπάρχοντα μέσα. Η χώρα μας είχε υποβάλει αίτημα φιλοξενίας, για το Μικτό Κλιμάκιο τον Απρίλιο του 2014. Το αίτημα αυτό, προφανώς, μετά την Κύρωση του Μνημονίου και τις αρμόδιες ενέργειες, θα επανέλθει περίπου το 2020.

Γενικά, η αποστολή του Μικτού Κλιμακίου του Ηλεκτρονικού Πολέμου του ΝΑΤΟ, είναι να παρέχει την απαραίτητη εμπειρογνωμοσύνη, υποστήριξη, πολιτική και εκπαίδευση για θέματα ηλεκτρονικού πολέμου, καθώς και τη συντήρηση της βάσης δεδομένων του πομπού του ΝΑΤΟ. Το επικεφαλής Κράτος, η Ελλάδα, είναι υπεύθυνο για την παροχή υποστήριξης προς το Μικτό Κλιμάκιο. Ο κάθε συμμετέχων που θα επιλεγεί, παραχωρεί το κατάλληλα τεχνικά καταρτισμένο προσωπικό, για τις θέσεις που έχει αναλάβει στη συνολική κατανομή του προσωπικού του Κλιμακίου.

Ο διοικητής θα είναι υπεύθυνος, για την εκπλήρωση της αποστολής των δράσεων και τις διοίκησης του κλιμακίου. Επίσης, θα μπορεί να προβαίνει σε υποστηριχτηκές ενέργειες στο πλαίσιο του Προϋπολογισμού, που έχει εγκριθεί από την Ανώτερη Επιτροπή Πολιτικής και Πόρων. Οι ανώτεροι κρατικοί εκπρόσωποι, ως προς το προσωπικό τους, έχουν κάθε δικαιοδοσία ή αρμοδιότητα, που τους παρέχεται δυνάμει του Εθνικού Δικαίου και των Κανονισμών της χώρας τους, και πρέπει να διασφαλίζουν εντός των ορίων της Εθνικής Νομοθεσίας την εναρμόνιση με τους Κανονισμούς, που εκδίδει ο Διοικητής. Καθήκον των μελών του προσωπικού είναι η συμμετοχή στην εκπαίδευση και τις ασκήσεις του ΝΑΤΟ και σε εγκεκριμένες από το ΝΑΤΟ επιχειρήσεις, πάντοτε βάσει των εθνικών περιορισμών. Κάθε συμμετέχων εκπροσωπείται στις συνεδριάσεις της Ανώτερης Επιτροπής Πολιτικής και Πόρων με κατάλληλη δικαιοδοσία στις συζητήσεις και τη λήψη αποφάσεων. Στις οικονομικές διατάξεις του μνημονίου, αναφέρεται ότι ο επιμερισμένος προϋπολογισμός, θα χρηματοδοτεί τις ετήσιες δαπάνες λειτουργίας και συντήρησης του κλιμακίου και θα παρέχεται από τους συμμετέχοντες, ανάλογα με τον αριθμό των στρατιωτικών θέσεων, που ζητά ο συμμετέχων στο σύνολο του προσωπικού.

Στις εγκεκριμένες δαπάνες του προϋπολογισμού, θα καταβάλλονται από τους συμμετέχοντες, για παράδειγμα τα έξοδα κίνησης, ημερομίσθια, εξοπλισμός κ.λπ.. ΟΙ υπηρεσίες του μικτού κλιμακίου προς τους συμμετέχοντες, για τις εθνικές τους δραστηριότητες σε γενικές γραμμές, θα παρέχονται χωρίς χρέωση. Ο εξοπλισμός του ΝΑΤΟ, θα είναι διαθέσιμος σε όλα τα μέλη που συνυπογράφουν το μνημόνιο και τις διοικήσεις του ΝΑΤΟ. Σε περίπτωση κατάργησης του μικτού κλιμακίου ή λύσεις του παρόντος Μνημονίου Συνεννόησης, η διάθεση και η υπολειμματική αξία της εν λόγω κοινής περιουσίας, θα εκκαθαρίζεται από την Ανώτερη Επιτροπή Πολιτικής και Πόρων.

Γενικά, όλα τα κεφάλαια που παρέχονται, θα διέπονται από τους οικονομικούς κανονισμούς του ΝΑΤΟ ,εκτός αν υποδειχθεί διαφορετικά από την Ανώτερη Επιτροπή Πολιτικής και Πόρων ή το παρόν μνημόνιο συνεννόησης. Η επιλεξιμότητα, για κοινή χρηματοδότηση από το ΝΑΤΟ, θα καθορίζεται από τις πρότυπες διαδικασίες του και εφόσον ο Διοικητής του μικτού κλιμακίου, υποβάλλει αίτηση προς την Οικονομική Επιτροπή του ΝΑΤΟ, που θα πρέπει να εγκρίνει την αναγκαιότητα της κοινής χρηματοδότησης.

Όσον αφορά τον επιμερισμένο προϋπολογισμό, θα αποστέλλεται από τον Διοικητή στην Ανώτερη Επιτροπή Πολιτικής και Πόρων έως την 1η Σεπτεμβρίου και σε εξαιρετικές περιπτώσεις, που θα χρειαστεί συμπληρωματικός Προϋπολογισμός, υποβάλλεται εκ νέου αιτιολογημένο αίτημα προς την Επιτροπή. Η οικονομική χρήση ξεκινάει την 1η Ιανουαρίου και λήγει την 31η Δεκεμβρίου. Ο Διοικητής υποβάλλει μεσοπρόθεσμο οικονομικό πρόγραμμα, που θα καλύπτει μια πενταετία μετά το επόμενο οικονομικό έτος. Ο έλεγχος της ορθής διαχείρισης των οικονομικών πόρων, διενεργείται από το Διεθνές Συμβούλιο Ελεγκτών του ΝΑΤΟ και ο κάθε συμμετέχων, μπορεί για ελεγκτικούς σκοπούς, να έχει πρόσβαση σε κάθε σχετική πληροφορία, σχετικά με την συνεισφορά τους στην κοινή χρηματοδότηση. Η εξωτερική ασφάλεια, παρέχεται από το Κράτος υποδοχής και η εσωτερική αποτελεί ευθύνη του Διοικητή, σύμφωνα με τους ισχύοντες κανονισμούς ασφαλείας. Οι πληροφορίες στο πλαίσιο του παρόντος Μνημονίου είναι υπό όρους εμπιστευτικότητας.

 Στο υπό Κύρωση Μνημόνιο, ισχύει το νομικό καθεστώς των δυνάμεων του ΝΑΤΟ, το πρωτόκολλο του Παρισιού και οι πρόσθετες συμφωνίες και διευθετήσεις, όπως ισχύουν, περιλαμβανομένων των σχετικών νομοθετικών διατάξεων. Ωστόσο, το συγκεκριμένο Μνημόνιο, δεν αποτελεί Διεθνή Συμφωνία και δεν στοχεύει να έρθει σε σύγκρουση με τα Εθνικά Δίκαια των συμμετεχόντων, καθώς δε γεννά δικαιώματα ή υποχρεώσεις, βάσει του Διεθνούς Δικαίου. Η έναρξη ισχύος του ξεκινά κατά την ημερομηνία υπογραφής του τελευταίου εκ των υπογραφόντων. Οποιοσδήποτε υπογράφων, επιθυμεί να αποχωρήσει, οφείλει να δώσει έγγραφη γνωστοποίηση προς τους εταίρους υπογράφοντες 12 μήνες πριν.

Κάθε συμμετέχων μπορεί να ζητήσει τη μείωση της συμμετοχής του προσωπικού του, που θα ισχύει από το επόμενο οικονομικό έτος και μπορεί επίσης, κάθε συμμετέχων, να ζητήσει τροποποίηση οποιασδήποτε διάταξης, η οποία όμως για να τεθεί σε εφαρμογή, απαιτεί την εφαρμογή εγγράφως από όλους τους συμμετέχοντες. Τυχόν διαφορές, που προκύπτουν μεταξύ των υπογραφόντων, επιλύονται με διαβούλευση μεταξύ τους και όταν αυτή αποτυγχάνει, το θέμα παραπέμπεται στο Συμβούλιο Βορείου Ατλαντικού του Βορειοατλαντικού Συμφώνου ή σε άλλη αρμόδια αρχή του ΝΑΤΟ και η επίλυση, ακολουθεί τις διατάξεις του νομικού καθεστώτος των δυνάμεων και το πρωτόκολλο του Παρισιού.

Το παρόν μνημόνιο, μπορεί να λυθεί ανά πάσα στιγμή, κατόπιν ομόφωνης συναίνεσης των υπογραφόντων. Ωστόσο, θα απαιτείται χρονική περίοδος 12 μηνών, προτού να τερματιστούν οι πλήρεις του δραστηριότητες. Το κράτος υποδοχής, οφείλει να προβεί σε έγγραφη γνωστοποίηση 24 μήνες πριν προς όλους τους υπογράφοντες, στην περίπτωση που σκοπεύει να κλείσει την κύρια επιχειρησιακή βάση του κλιμακίου ή να αποσύρει την υποστήριξη υποδομής.

Κυρίες και κύριοι συνάδελφοι ζούμε στην εποχή στην οποία τα παραδοσιακά σχήματα και οι μέχρι σήμερα γνωστές τακτικές, δίνουν τη θέση τους σε μια νέα πραγματικότητα με βάση την τεχνολογική εξέλιξη, τις ασύμμετρες απειλές και τις νέες επιχειρησιακές δομές. Πέρα από την αυτονόητη ηθική αναγνώριση της καθημερινής προσφοράς των ανδρών και των γυναικών, που περιφρουρούν την εδαφική ακεραιότητα της χώρας μας, οφείλουμε να βρισκόμαστε διαρκώς σε θέση να ενισχύουμε την αποτρεπτική μας ικανότητα σε επιχειρησιακό επίπεδο, αξιοποιώντας όλες τις δυνατότητες πρόσβασης στις σύγχρονες τεχνικές και τις νέες προσεγγίσεις ανάλυσης και οργάνωσης του πεδίου.

Με αυτή τη λογική το μικτό κλιμάκιο του ΝΑΤΟ έρχεται στο Ελληνικό Κοινοβούλιο προς Κύρωση. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ την κυρία Τελιγιορίδου. Πριν δώσω το λόγο στον κ. Τασούλα, θέλω να κάνω μια δεύτερη πιθανή διόρθωση, γιατί υπάρχει μια αναντιστοιχία στο κείμενο της Κύρωσης του σχεδίου νόμου. Όπως βλέπετε ο τίτλος στην πρώτη σελίδα στην αιτιολογική έκθεση είναι «Κύρωση του Μνημονίου Συνεννόησης», όταν μπούμε παρακάτω στο σώμα του νομοσχεδίου αναφέρεται ως «Μνημόνιο Κατανόησης».

Το αγγλικό πρωτότυπο είναι όπως το ξέρουμε πολύ καλά «Memorandum of understanding», ΜΟU, είναι Μνημόνιο Κατανόησης, οπότε για να αποφύγουμε προβλήματα όταν θα είμαστε στην Ολομέλεια, θα πρότεινα να αλλάξει ο τίτλος από Μνημόνιο Συνεννόησης σε Μνημόνιο Κατανόησης.

ΠΑΝΑΓΙΩΤΗΣ ΚΑΜΜΕΝΟΣ(Υπουργός Εθνικής Άμυνας): Ήδη το έχουμε αλλάξει κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Δεν το έχουμε στο κείμενο που έχουμε εμείς.

ΠΑΝΑΓΙΩΤΗΣ ΚΑΜΜΕΝΟΣ(Υπουργός Εθνικής Άμυνας): Αν δείτε στο σχέδιο νόμου, αναφέρεστε στον τίτλο που λέει “Συνεννόησης”, παρακάτω λέει “Κατανόησης”. Το κείμενο ισχύει.

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Ναι αυτό λέω να αλλάξουμε και το προοίμιο.

ΠΑΝΑΓΙΩΤΗΣ ΚΑΜΜΕΝΟΣ(Υπουργός Εθνικής Άμυνας): Δεν έχουμε αντίρρηση, αλλά πρέπει να αλλάξουμε και το άρθρο 1 που αναφέρεται πάλι με τον όρο” Συνεννόησης”.

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Είναι “Understanding”, άρα είναι” Κατανόησης”, επομένως το αλλάζουμε.

Το λόγο έχει η κυρία Μπακογιάννη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Κύριε Πρόεδρε, συγνώμη επειδή έχω γραφτεί για τον Προϋπολογισμό και πρέπει να φύγω. Ήθελα απλώς να θυμίσω ότι η Νέα Δημοκρατία έχει ζητήσει τη σύγκλιση της Επιτροπής Εξωτερικών και Άμυνας.

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Απάντησα κυρία Μπακογιάννη. Έκανα μια ενημέρωση στην αρχή της συνεδρίασης.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Άρα έχουμε καμία ελπίδα;

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Ελπίδα έχουμε, δεν έχουμε ημερομηνία αυτή τη στιγμή.

ΘΕΟΔΩΡΑ( ΝΤΟΡΑ) ΜΠΑΚΟΓΙΑΝΝΗ: Άρα δεν έχουμε.

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Δεν έχουμε ημερομηνία. Ο κ. Υπουργός είπε ότι είναι εξαιρετικά απασχολημένος και θα μας πει εντός των επομένων δύο ημερών.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Επειδή αντιλαμβάνομαι την απασχόληση του κ. Υπουργού, πλην όμως τα θέματα τρέχουν και δεν περιμένουν το πρόγραμμα του κ. Υπουργού, η Επιτροπή τουλάχιστον σε ότι αφορά τη Νέα Δημοκρατία, επιμένει να θέλει την ενημέρωση από τον κ. Υπουργό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Συμφωνώ κυρία Μπακογιάννη. Έχω κάνει το αίτημα, το έχω μεταφέρει και επίσης έχω δει ότι έχετε κάνει μια ερώτηση στον κ. Υπουργό, για θέματα ανάλογα. Ελπίζω, λοιπόν τις επόμενες λίγες ημέρες να σας απαντήσει.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Μην μπερδευόμαστε, κ. Πρόεδρε. Η ερώτηση αφορά τη διάλυση των διπλωματικών υπηρεσιών. Αυτό είναι αρμοδιότητα να μου απαντήσει είναι Κοινοβουλευτικός έλεγχος. Η Επιτροπή μας δεν είναι για αυτό. Είναι για να συζητήσει την ουσία των θεμάτων των Ελληνοτουρκικών.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας είπα, κυρία Μπακογιάννη, μετέφερα το αίτημα και βρισκόμαστε σε συνεχή επικοινωνία, για να βρούμε μια ημερομηνία στην οποία θα υπάρχει διαθεσιμότητα. Δεν μπορώ να σας πω τίποτε άλλο.

ΠΑΝΟΣ ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, θέλω να ξεκαθαρίσω ότι εγώ είμαι στη διάθεσή σας και είπαμε στις 8 ή 9 που μπορεί ο Πρόεδρος να το κάνουμε και αν θέλετε και πιο σύντομα μπορούμε να το κάνουμε.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Με εσάς, κύριε Υπουργέ, θα μιλήσουμε άλλη φορά, για το πρόγραμμα της Άμυνας, αλλά τώρα μιλάω, για τα Ελληνοτουρκικά της αρμοδιότητας του Υπουργείου Εξωτερικών.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Τασούλας.

ΚΩΝΣΤΑΝΤΙΝΟΣ ΤΑΣΟΥΛΑΣ (Εισηγητής της Ν.Δ.): Είναι ενδιαφέρον να συμμετέχουμε σε αυτό το μικτό νατοϊκό επιτελείο για τον ηλεκτρονικό πόλεμο και, μια και αρχίσαμε με μια λεκτική ετυμολογική διόρθωση της επανδρώσεως με τη λέξη στελέχωση, είπαμε να μη βάζουμε επάνδρωση, αλλά στελέχωση, γιατί αυτό αδικεί προφανώς το έτερο φύλο, για θέμα ορθού λόγου. Πάντως, για λόγους ετυμολογικής σημασίας, θέλω να πω ότι η αρχική έννοια της λέξεως ανήρ σήμαινε άνθρωπος, αλλά είναι πολύ παλαιά αυτό. Δεν θυμάμαι το έτος. Μετά εξελίχθηκε στην εκπροσώπηση φύλου, για αυτό και υπάρχει και η ερμηνεία της λέξεως άνθρωπος, που προέρχεται από το ανήρ συν οψ, αλλά το ανήρ δεν έχει σχέση με το φύλο εν προκειμένω. Έχει σχέση με τον άνθρωπο. Αυτά είναι στο λεξικό Liddell - Scott, ένα πολύ καλό λεξικό της αρχαίας ελληνικής.

Πρόκειται, για ένα μεικτό νατοϊκό επιτελείο 65 ατόμων, που εδρεύει αυτή τη στιγμή σε βάση στη Μεγάλη Βρετανία και έχει σκοπό την παροχή υπηρεσιών ηλεκτρονικού πολέμου, από τα μέλη που έχουν υπογράψει το συγκεκριμένο Μνημόνιο, όπως επισημάνθηκε, το 2013 για τη σχεδίαση από το ΝΑΤΟ ασκήσεων και επιχειρήσεων ηλεκτρονικού πολέμου. Κρίνεται χρήσιμη η συμμετοχή της χώρας στο επιτελείο αυτό και για λόγους εθνικούς. Επίσης, σωστό ήταν το αίτημα να φιλοξενηθεί αυτός ο φορέας στην 113 Πτέρυγα Μάχης στη Θεσσαλονίκη.

Υπάρχει μια παράδοξη αναφορά στην Αιτιολογική Έκθεση που αναφέρεται στη σελίδα 2, ότι το εν λόγω αίτημα της Ελλάδος θα συζητηθεί – γράφει η Εισηγητική Έκθεση – στη δεύτερη συνάντηση των μελών αυτού του οργανισμού που θα γίνει τον Απρίλιο του 2014. Και αυτό πρέπει να διορθωθεί εκτός από την επάνδρωση και στελέχωση, γιατί το 2014 είναι παρελθόν. Προφανώς, υπερψηφίζουμε αυτήν τη Σύμβαση. Έχει ενδιαφέρον και αξίζει να το εξετάσουμε, γιατί η Τουρκία δεν έχει υπογράψει αυτό το Μνημόνιο και πώς ερμηνεύουμε εμείς ως Ελλάς αυτήν τη μη συμμετοχή μέχρι στιγμής της Τουρκίας. Πάντως, από τη στιγμή που φαίνεται ότι αυτό αναβαθμίζεται και μετατρέπεται από οργανισμό σε δομή, σε στρατηγείο, καλό είναι οι προσπάθειες για την εγκατάστασή του στην Ελλάδα να συνεχιστούν και να υποστηριχθούν.

Ήθελα να πω ότι ο λόγος που είμαι Εισηγητής είναι διότι τελευταία στιγμή ο κύριος Δημοσχάκης αποχώρησε για την πατρίδα του. Πέθανε ο Περιφερειάρχης Ανατολικής Μακεδονίας και Θράκης ο Γεώργιος Παυλίδης, ένας σημαντικός παράγων της Αυτοδιοίκησης, που προσέφερε πάρα πολλές υπηρεσίες στην Ακριτική Ελλάδα, που την υπηρέτησε ως Περιφερειάρχης και Νομάρχης, για το θάνατο του οποίου εκφράζουμε τα θερμότατα συλλυπητήρια μας.

Υπερψηφίζουμε αυτή τη Σύμβαση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε, και συμμετέχουμε όλοι μας στα συλλυπητήρια για τον κύριο Παυλίδη στην οικογένειά του.

Το λόγο έχει ο κύριος Λυκούδης.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του ΠΟΤΑΜΙΟΥ): Ευχαριστώ κύριε Πρόεδρε. Καλούμαστε σήμερα να Κυρώσουμε το Μνημόνιο Κατανόησης σχετικά με το Μικτό Κλιμάκιο του ΝΑΤΟ, για τον Ηλεκτρονικό Πόλεμο. Εγώ, θέλω να υπογραμμίσω για άλλη μια φορά, όταν έρχονται Κυρώσεις, για διάφορες Διμερείς ή Πολυμερείς Συμφωνίες με μεγάλη καθυστέρηση κατά την άποψη μου. Το παρόν έχει υπογραφεί από την ελληνική πλευρά στις 26/08/2013. Δημιουργείται εύλογα ένα ερωτηματικό, που οφείλεται αυτή η καθυστέρηση, εάν όντως η ελληνική πλευρά, θεωρεί ότι όσα υπογράφει ιδιαίτερα όσα έχουν σχέση με τα Διπλωματικά και Αμυντικά συμφέροντα της χώρας, αξίζουν όχι μόνο της προσοχής μας, άλλα και το ότι εξυπηρετούν γενικά το Εθνικό συμφέρον. Υπάρχει μια μεγάλη καθυστέρηση.

Το Μικτό Κλιμάκιο του ΝΑΤΟ για τον Ηλεκτρονικό Πόλεμο, ήδη λειτουργεί το είπε και ο συνάδελφος. Όπως εύκολα διαπιστώνει κανείς αν πάει στην ιστοσελίδα του και έχει έδρα της Αεροναυτική βάση στο Γεόβινγκτον στην περιοχή του Σόμερσετ στη Νότιο Δυτική Αγγλία. Υπάρχει και λειτουργεί. Φυσικά, δεν πρόκειται για κάποια επίσης, καινοφανή δραστηριότητα. Σύμφωνα με αποχαρακτηρισμένα έγγραφα που δημοσιεύονται στην ιστοσελίδα, η ανταλλαγή πληροφοριών εντός του ΝΑΤΟ, για τον Ηλεκτρονικό Πόλεμο, ανατρέχει στο 1959.

Συναφώς, θέλω να παρατηρήσω επίσης, ότι στο οργανόγραμμα του Κλιμακίου, επιφυλάσσονται δύο σημαντικές θέσεις για την Ελλάδα. Η μια είναι στο άρθρο 4 του επιχειρησιακού κλάδου, και η άλλη του 28 στο τμήμα βάσης δεδομένων. Επιπλέον, η Ελλάδα εντέλλεται να ορίζει το Πρόεδρο των συνεδριάσεων της Ανώτερης Επιτροπής Πολιτικής και Πόρων. Αν όλα αυτά θεωρούμε ότι είναι σημαντικά, αντιλαμβάνεστε εξ’ όσων καταλαβαίνουμε όλοι, μας προσφέρονται αρκετές ευκαιρίες εκπαίδευσης του δικού μας προσωπικού και συμμετοχής μας σε ένα τομέα, όπου είναι καλό να ξέρουμε σε ποια κατάσταση βρίσκονται οι Ένοπλες Δυνάμεις μας. Το γεγονός ότι καθυστερούμε να έρθουμε σε επαφή με αυτά τα θέματα, δημιουργεί εύλογα ερωτηματικά, για την ετοιμότητα που έχουμε να συμπράττουμε όσα καλούμαστε να συμπράξουμε.

Εγώ δεν μπόρεσα να εντοπίσω κύριε Υπουργέ, στην οργανωτική διάταξη των δικών μας Ενόπλων Δυνάμεων, κάποια ιδιαίτερη μονάδα, που να ασχολείται αποκλειστικά με τον Ηλεκτρονικό Πόλεμο, μπορεί να υπάρχει. Δεν μπόρεσα να την εντοπίσω και δεν ξέρω αν στο Κέντρο Έρευνας και Τεχνολογίας του ΓΕΣ, υπάρχει μια τέτοια μονάδα ή κάπου αλλού. Υπάρχει στο Ναυτικό. Αυτό που θέλω να επισημάνω είναι ότι σε μια εποχή όπου ο πόλεμος αυτός που άνετα θα μπορούσαμε να τον χαρακτηρίσουμε ως αόρατο, έχει καθοριστική και κρίσιμη σημασία, για τη διαμόρφωση ευνοϊκού γενικά επιχειρησιακού περιβάλλοντος αφορά και εμάς.

Αναφέρομαι σε αυτό που λέμε ηλεκτρομαγνητικό φάσμα, στο οποίο οι πάντες επιθυμούν να ελέγξουν ή τουλάχιστον να περιορίσουν τις δυνατότητες των αντιπάλων τους. Γι’ αυτό και δημιουργούνται σύνθετα ενσωματωμένα πολυλειτουργικά συστήματα κυβερνοηλεκτρονικού πολέμου. Κυρίες και κύριοι συνάδελφοι και κύριε Υπουργέ, επιτρέψτε μου να κάνω τρείς παρατηρήσεις. Γίνανε ήδη, αλλά θέλω να τις επαναλάβω γιατί νομίζω ότι έχουν σημασία. Η μια είναι αυτή που μου απαντήσατε ότι υπάρχει ειδική μονάδα. Νομίζω ότι μου είπατε ότι υπάρχει η ειδική μονάδα;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Υπάρχει στα τρία όπλα ηλεκτρονικού πολέμου εξειδικευμένη μονάδα, η δε του Ναυτικού, βρίσκεται μέσα στο Πεντάγωνο και πολύ καλά θα σας ενημερώσω σε μια απόρρητη ενημέρωση. Θέλω δε να σας πω ότι πέραν των Αξιωματικών και των Υπαξιωματικών, που είναι άριστα εκπαιδευμένοι, είναι τεράστια και η προσφορά των στρατευσίμων. Νέα παιδιά που έρχονται με πτυχία αντίστοιχα των θεμάτων ηλεκτρονικού πολέμου κατευθείαν από τα Κέντρα Κατατάξεως πηγαίνουν σε αυτές τις μονάδες.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του «Ποταμιού»): Σύμφωνοι. Κατ΄ αρχάς κρατάω, κ. Υπουργέ, την πρόθεσή σας να μου γίνει κατ΄ιδίαν ενημέρωση που τη θεωρώ εξαιρετικά χρήσιμη.

Η δεύτερη παρατήρησή μου έχει να κάνει με το ίδιο το κείμενο. Ο κ. Πρόεδρος, αναφερόμενος στο θέμα της Κατανόησης ή της Συνεννόησης, έθεσε ένα ζήτημα. Αυτά τα ειδικά κείμενα, πολλές φορές είναι ανάγκη να μην είναι διαμορφωμένα από έναν μεταφραστή, κ. Υπουργέ, γιατί είναι πολύ εξειδικευμένα και πιθανόν να χρειάζονται πολλές συμπληρωματικές προσπάθειες μεταφράσεων των κειμένων, για να μην υπάρχουν τέτοια ζητήματα. Δηλαδή, το θέμα αυτό, αν αναφέρεται ως Κατανόηση ή ως Συνεννόηση , δεν είναι απλό και νομίζω ότι χρειάζεται μια, τη δώσατε βέβαια την εξήγηση, αλλά καλό είναι τα προσέχουμε αυτά, διότι υπάρχουν παρερμηνείες.

Η τρίτη παρατήρησή μου, κ. Υπουργέ, έχει σχέση με αυτό που είπε πριν ο κ. Τασούλας. Εννέα μόλις χώρες συνυπογράφουν από το ΝΑΤΟ τη συγκεκριμένη Συμφωνία και απουσιάζει η Τουρκία. Υπάρχει καμία εξήγηση επ΄αυτού; Αν υπάρχει καμία εξήγηση θα παρακαλούσα να δοθεί, γιατί έχει κατά τη γνώμη μου, σημασία.

Για τους λόγους που εξέθεσα πιο πάνω, επειδή η διαμόρφωση ενός συνολικού επιχειρησιακού περιβάλλοντος αφορά και εμάς και μπορεί να έχει μια ευνοϊκή σχέση με το δικό μας status, νομίζω ότι η συμμετοχή μας στο μικτό κλιμάκιο του ΝΑΤΟ, για τον ηλεκτρονικό πόλεμο είναι συμβατή με τα εθνικά μας συμφέροντα και επωφελής και ψηφίζω υπέρ της Κύρωσης του σχεδίου νόμου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Υπουργός έχει το λόγο.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Να απαντήσω πολύ σύντομα.

Όταν ανέλαβα στο Υπουργείο βρήκα περίπου 45 συμβάσεις υπογεγραμμένες από παλιά προς Κύρωση. Κατά την τελευταία περίοδο, δηλαδή, μετά τις εκλογές του Σεπτεμβρίου ψηφίστηκαν 10 από τις συμβάσεις αυτές, 9 κατετέθησαν στη Βουλή και είναι άλλες 13 προς κατάθεση, για σχόλια των Επιτελείων.

Θέλω να σας διαβεβαιώσω ότι μέχρι το Μάιο όλες οι εκκρεμείς συμβάσεις, βάσει και του προγράμματος της Επιτροπής, θα έχουν Κυρωθεί.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του «Ποταμιού»): Εγώ δεν το αμφισβητώ, κ. Υπουργέ, αυτό γιατί όντως έρχονται συνεχώς Συμβάσεις για Κύρωση το τελευταίο διάστημα. Αυτό που μου κάνει εντύπωση και εκεί ήταν το εύλογο ερώτημά μου, είναι γιατί έχουν καθυστερήσει όλες αυτές. Γιατί υπήρχαν, δηλαδή, 40 στα συρτάρια;

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Εν τω μεταξύ εφαρμόζονται;

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του «Ποταμιού»): Και αυτό είναι ένα ερώτημα σοβαρό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Υπάρχουν και μερικές ακόμη στο Υπουργείο Εξωτερικών.

Μετά την ανακοίνωση που σας έκανε ο κ. Καμμένος, να πω στους συναδέλφους να προετοιμαζόσαστε για μια πολύ δύσκολη και εντατική χρονιά με όλες τις κυρώσεις που θα έρθουν. Ο κ. Κούζηλος, έχει το λόγο.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Μιλάμε σήμερα για μια τυπική Κύρωση του Μνημονίου Συνεννόησης, σχετικά με την οργάνωση, διοίκηση, ασφάλεια, χρηματοδότηση και επάνδρωση του μικτού κλιμακίου, το οποίο θα έρθει επικουρικά να δουλέψει πάνω στο ΝΑΤΟ.

Τη θέση της Χρυσής Αυγής την έχουμε πει πολλές φορές, είμαστε ενάντια στο ΝΑΤΟ, ενάντια στην πρακτική του ΝΑΤΟ. Δεν θα ήθελα να μπω στα επιμέρους, γιατί αναφέρθηκαν οι προηγούμενοι ομιλητές, για να μην χάνουμε χρόνο, αλλά προκύπτουν κάποια σοβαρά ερωτήματα, τα οποία έχουν σχέση με τη θέση της Ελλάδας στο ΝΑΤΟ, σε σχέση με όλα τα γεωπολιτικά τεκταινόμενα, που υπάρχουν αυτή τη στιγμή στην περιοχή, στην Νοτιοανατολική Μεσόγειο. Όλο αυτό δεν θα λειτουργήσει κατά της Ρωσίας σε έναν ψυχρό πόλεμο που ήδη, όλοι το ξέρουμε, πως έχει ξεκινήσει ανάμεσα στο ΝΑΤΟ και τη Ρωσία; Ποια είναι η θέση μας απέναντι στη Ρωσία; Απ΄ό,τι μάθαμε σήμερα ή αύριο στα «Ναυαρίνεια», δεν θα παρευρεθεί ο Ρώσος Πρέσβης. Αν κάνω λάθος κ. Υπουργέ, διορθώστε με. Δεν θα υπάρχει εκπροσώπηση από τους Ρώσους στην Πύλο.

Δηλαδή, υπάρχει και βλέπουμε και από τα δημοσιεύματα, ότι αρχίζει μια ψυχρότητα απέναντι στις σχέσεις Ελλάδας - Ρωσίας. Διορθώστε με, αν κάνω λάθος αργότερα, παρακαλώ.

Όσον αφορά τον ηλεκτρονικό πόλεμο, γιατί μιλάμε;

Ότι το ΝΑΤΟ ελέγχει, είναι αυτή τη στιγμή στο κεντρικό Αιγαίο, γιατί κάτω από την Κάσσο, στην Κάρπαθο, στο Καστελόριζο, στη Ρόδο, δεν υπάρχει το ΝΑΤΟ - αν δεν κάνω λάθος - ή αν υπάρχει ΝΑΤΟ, υπάρχει τουρκικό πλοίο. Το οποίο, το έχω κοιτάξει στους χάρτες αυτό και έχω δει να υπάρχει τουρκική φρεγάτα και εκπροσώπηση του ΝΑΤΟ, στη συγκεκριμένη περιοχή. Οπότε, όλο αυτό θα λειτουργούσε επικουρικά, για να ελέγχει μια ψυχρή σύγκρουση ανάμεσα Ρωσίας - ΝΑΤΟ, που ήδη υπάρχει.

Επίσης, ποια είναι η θέση μας από τη στιγμή που είμαστε χώρα - μέλος του ΝΑΤΟ σε σχέση με τη Ρωσία; Γιατί όλοι θυμόμαστε από το 2010, 2011, 2012, ΣΥΡΙΖΑ – Ανεξάρτητοι Έλληνες, μιλούσαν για μια προσέγγιση Ελλάδας - Ρωσίας. Το οποίο αυτή τη στιγμή δεν μπορεί να είναι εφικτό, γιατί πρέπει να είσαι ή με τον έναν ή με τον άλλον αναγκαστικά.

Σαν Χρυσή Αυγή το έχουμε ξεκαθαρίσει, ότι η πάγια θέση μας είναι η γεωπολιτική στροφή προς τη Ρωσία, με όλα τα συνεπακόλουθα που θα έχει.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Και έξοδος από το ΝΑΤΟ;

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Αυτό δεν καταλαβαίνουμε; Δεν γίνεται διαφορετικά. Θα σας το θέσω λίγο διαφορετικά πάνω σε αυτό που είπατε και για έξοδο από το ΝΑΤΟ.

Ποια είναι η θέση του ΝΑΤΟ στις παραβιάσεις, που γίνονται καθημερινά στο Αιγαίο; Ποια είναι η θέση του ΝΑΤΟ για την Κύπρο; Ποια είναι η θέση του ΝΑΤΟ, τι έχει κάνει αυτή τη στιγμή και τι προβλήματα έχει δημιουργήσει στις χώρες της Βαλτικής και όχι μόνο; Η Πολωνία, η Ρουμανία, η Εσθονία, η Λιθουανία, έχουν ταχθεί στο άρμα του ΝΑΤΟ και αυτή τη στιγμή έχουν βρεθεί να έχουν έρθει αντιμέτωποι και να έχουν χαλάσει όλες τις καλές σχέσεις, που μπορεί να είχαν κάποια με τη Ρωσία και την επαναστατική ένωση που έχει δημιουργηθεί.

Ένα απλό παράδειγμα, βέβαια, σας το έχω καταθέσει σαν γραπτή ερώτηση και δεν έχετε απαντήσει δυστυχώς, για να μας πείτε τις απόψεις σας, είναι το κοινό αμυντικό δόγμα που έκανε η Ρωσία με την Αρμενία. Γενικά, δεν πιστεύουμε σε όλη τη δομή του ΝΑΤΟ, αλλά και η συγκεκριμένη σύμβαση, θα μας δημιουργήσει προβλήματα, θα λειτουργήσει αποτρεπτικά για να δημιουργηθούν περαιτέρω καλύτερες σχέσεις με τη Ρωσία. Επομένως, εμείς καταψηφίζουμε το εν λόγω νομοσχέδιο. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Κούζηλο. Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Σας ευχαριστώ, κύριε Πρόεδρε. Με το προτεινόμενο σχέδιο νόμου έρχεται η «Κύρωση του Μνημονίου Συνεννόησης που γράφτηκε διαδοχικά από τους εξουσιοδοτημένους εκπροσώπους των Υπουργείου Άμυνας των Κάτω Χώρων, το 2013, που αφορά την Οργάνωση, Διοίκηση, Ασφάλεια, Χρηματοδότηση και Επάνδρωση του Μικτού Κλιμάκιου του ΝΑΤΟ για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO.

Αποστολή του JEWCS είναι η παροχή του ΝΑΤΟ υπηρεσιών Ηλεκτρονικού Πολέμου για την υποστήριξη, τη σχεδίαση και της εκτέλεσης των επιχειρήσεων και των ασκήσεων. Το JEWCS, εδρεύει σε Ναυτική βάση στο Ηνωμένο Βασίλειο και η συνολική του δύναμη, ανέρχεται σε 65 άτομα, από των οποίων τα 12 είναι πολιτικό προσωπικό και οι υπόλοιποι είναι αξιωματικοί και υπαξιωματικοί. Η χώρα μας έχει υποβάλει αίτημα, για φιλοξενία του JEWCS, στις εγκαταστάσεις της 113 Πολεμικής Μοίρας στη Θεσσαλονίκη.

Η συμμετοχή στο συγκεκριμένο Μνημόνιο Κατανόησης και η πιθανή φιλοξενία του JEWCS στη χώρα μας κρίνεται επωφελής. Το οποίο κρίθηκε το 2013, αλλά νομίζω και σήμερα σε πολλά αποθέματα, π.χ. στα υπηρεσιακά που επιτυγχάνεται η επαύξηση των υπηρεσιακών δυνατοτήτων των Ενόπλων Δυνάμεων της χώρας μας, που αφορούν σε επιχειρήσεις ηλεκτρονικού πολέμου, αφενός από την παρεχόμενη εκπαίδευση με χρήση των συστημάτων JEWCS, για εθνικούς σκοπούς και αφετέρου από τη συμμετοχή των στελεχών των ελληνικών Ενόπλων Δυνάμεων σε πλήθος ασκήσεων.

Δεύτερον, αναμένονται σημαντικά οικονομικά οφέλη από την ενδεχόμενη φιλοξενία του JEWCS στη χώρα μας, τόσο από το αλλοδαπό προσωπικό, που θα φιλοξενηθεί εντός της ελληνικής επικράτειας, όσο και από το γεγονός της συντήρησης των εγκαταστάσεων και μέσων που θα διατεθούν εντός της113 Πολεμικής Μοίρας στη Θεσσαλονίκη, τα οποία θα καλύπτεται από τον προϋπολογισμό του JEWCS και δεν θα επιβαρύνει τον αντίστοιχο της Πολεμικής Αεροπορίας.

Επιπρόσθετα, δίνεται η δυνατότητα αποκλειστικής συμμετοχής ελληνικών εταιρειών, για ανάληψη έργων στο πλαίσιο των JEWCS, ενώ η συμμετοχή στις εκπαιδεύσεις, των στελεχών των Ενόπλων Δυνάμεων, θα πραγματοποιείται με μηδενικό κόστος.

Βάσει αυτών που ακούστηκαν πριν, θα ήθελα να κάνω μια παρατήρηση. Είναι πάρα πολύ επικίνδυνο για τη χώρα, να ζητούν κάποιοι να απομονωθεί, γιατί καλές σχέσεις σε όλα τα επίπεδα, πρέπει να υπάρχουν, με τη Ρωσία και όλες τις υπόλοιπες χώρες, αλλά όχι να αποδυναμωθεί η χώρα, γιατί πρέπει να γνωρίζουν οι πολίτες, ότι αυτό θα συμβεί, φεύγοντας η χώρα από το σκέλος του ΝΑΤΟ.

Αυτό, είναι μια σημαντική εξέλιξη, που ακούστηκε το τελευταίο χρονικό διάστημα και νομίζω, ότι η Ελλάδα, πρέπει να διατηρήσει, με όλες τις χώρες, όπως και με τη Ρωσία, τις καλές σχέσεις που είχε διαχρονικά. Από την άλλη, πρέπει να γνωρίζουν αυτοί που κόπτονται και μιλούν για την Τουρκία, ότι ο Πρόεδρος Πούτιν το τελευταίο χρονικό διάστημα, έκανε όλες τις διαδικασίες που χρειάζονται, ώστε να σταματήσουν τα προβλήματα με τη γειτονική χώρα. Όσο κι αν πιστεύουν κάποιοι, ότι η Ρωσία θα βοηθήσει στις αναχαιτίσεις, αυτό είναι ένας μύθος, ο οποίος φαίνεται τα τελευταία χρόνια σε όλα τα επίπεδα, είτε να μας δώσουν χρήματα είτε οτιδήποτε. Παρόλα αυτά, εμείς με τη Ρωσία έχουμε διαχρονικός δεσμούς, τους οποίους θα πρέπει να συνεχίσουμε.

Το δίλημμα δεν είναι για εμάς, εάν θα ψηφίσουμε αυτή τη Νατοϊκή Σύμβαση, αλλά κυρίως για τον ΣΥΡΙΖΑ, που φώναζε έξω από το ΝΑΤΟ, στο να στηρίξει την Κύρωση της Συμφωνίας. Εμείς, λέμε ναι και θα υπερψηφίσουμε την Κύρωση της Συμφωνίας.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ελένη Αυλωνίτου, Γεώργιος Καϊσάς, Γιώργος Βαρεμένος, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Χαρά Καφαντάρη, Ηλίας Καματερός, Αϊχάν Καρά Γιουσούφ, Νικόλαος Παπαδόπουλος, Απόστολος Καραναστάσης, Δημήτριος Μπαξεβανάκης, Γιώργος Πάντζας, Δημήτρης Ρίζος, Ανδρέας Ριζούλης, Κώστας Σπαρτινός, Ελένη Σταματάκη, Κωνσταντίνος Μορφίδης, Αντώνης Συρίγος, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Βασίλειος Τσίρκας, Σοφία Βούλτεψη, Αθανάσιος Δαβάκης, Θεόδωρος Καράογλου, Σταύρος Καλαφάτης, Ιωάννης Κεφαλογιάννης, Θεοδώρα Μπακογιάννη, Νικόλαος Παναγιωτόπουλος, Ιωάννης Πλακιωτάκης, Κωνσταντίνος Τασούλας, Κωνσταντίνος Τσιάρας, Ιωάννης Αϊβατίδης, Νικόλαος Κούζηλος, Αντώνιος Γρέγος, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Αθανάσιος Παφίλης, Κωνσταντίνος Στεργίου, Σπυρίδων Λυκούδης, Δημήτριος Καμμένος, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Κύριε Πρόεδρε, με συγχωρείτε για το ξέσπασμα πιο πριν, αλλά νομίζω ότι για τέτοια σοβαρά θέματα οι διαφορές μεταξύ Συνεννόησης και Κατανόησης, ως μετάφραση του MOU, είναι πραγματικά ήσσονος σημασίας, όσον αφορά συμφωνίες, διότι, ως γνωστόν, δεν μπορεί κάποιος να συνεννοηθεί, χωρίς να κατανοήσει και δεν μπορεί να κατανοήσει, χωρίς προηγουμένως να συνεννοηθεί. Άρα, έχει ελάχιστη ουσιαστική σημασία. Το MOU είναι ένας διεθνώς κατοχυρωμένος όρος, όμως εδώ έχουμε μια σειρά από ζητήματα, που δεν προκύπτουν από τη μετάφραση και θα περιοριστώ σε αυτά.

Η στάση του Κ.Κ.Ε. είναι γνωστή απέναντι στο ΝΑΤΟ. Για μας είναι ένας ιμπεριαλιστικός οργανισμός, που έχει αιματοκυλήσει την ανθρωπότητα, ενώ με τη συμμετοχή της χώρας σε αυτόν, δεν καταφέρνουμε τίποτε άλλο, παρά να ερχόμαστε πρακτικά, ουσιαστικά και δυστυχώς απολύτως ρεαλιστικά, θα έλεγε κάποιος, σε πολεμική εμπλοκή. Το σημαντικότερο, πάντως, είναι ότι όντας μέσα σε μια συμμαχία, σαν του ΝΑΤΟ, τα σύνορα της χώρας, δεν είναι διασφαλισμένα, όπως θα περίμενε κάποιος.

Κύριε Υπουργέ, από τις συνεχείς υπερπτήσεις των Τούρκων, που είναι και σύμμαχοί μας, στο Αιγαίο - σήμερα διάβαζα για κάτι νυχτερινές, εάν θέλετε το επιβεβαιώνετε ή το διαψεύδετε - και από τον τρόπο, με τον οποίο λειτουργούν οι νατοϊκές δυνάμεις στο Αιγαίο, νομίζω ότι δεν αισθανόμαστε και πολύ μεγάλη σιγουριά.

Συζητάμε για την Κύρωση Συμφωνίας για μια υπηρεσία του ΝΑΤΟ, που δεν ανήκει στη δομή του, για να ξέρουμε γιατί συζητάμε. Δηλαδή, η «λυκοσυμμαχία» κατά κάποιο τρόπο εξάγει ειδικές υπηρεσίες σε πελάτες, που μάλιστα στη συγκεκριμένη περίπτωση, αφορούν στον ηλεκτρονικό πόλεμο. Η σκοπιμότητα μιας τέτοιας σχέσης, και εντός, και εκτός, και επί τα αυτά, δεν εξηγείται ούτε καν από την Αιτιολογική Έκθεση, αλλά ούτε και από την ίδια τη Συμφωνία, γιατί, κύριε Πρόεδρε και κύριοι συνάδελφοι, κατά τις Η.Π.Α., το παρόν, δεν αποτελεί Διεθνή Συμφωνία, κατά τον αστερίσκο, ο οποίος ετέθη από τους Αμερικανούς, κατά την υπογραφή της Συμφωνίας.

Μπορεί, λοιπόν, το κλιμάκιο να μην είναι στη δομή του ΝΑΤΟ, έχει όμως ενεργοποιηθεί ως διεθνές στρατηγείο από το Συμβούλιο του Βόρειου Ατλαντικού, το NAC, δυνάμει άλλου μνημονίου συνεννόησης – κατανόησης, με το οποίο δέχεται απαιτήσεις, διοίκηση και έλεγχο από το Ανώτατο Στρατηγείο της Ευρώπης, το SHAPE, στη σ. 104 αυτά.

Η Αιτιολογική Έκθεση μας τονίζει οφέλη για την τυχόν εγκατάσταση του Κέντρου στην Ελλάδα στην 113 Πτέρυγα Μάχης. Αυτό, όμως, δεν αφορά αυτό καθαυτό το μνημόνιο. Δεν το αφορά καθόλου και ας υπάρχει στην Αιτιολογική Έκθεση μαζί με τα οφέλη. Δεν μας λέτε βέβαια, ποια εξέλιξη έχει το σχετικό αίτημα της χώρας. Θα πρέπει να μας απαντήσετε.

Κατά τη γνώμη μας θα φτάσουμε να δούμε εγκαίνια μιας νέας Νατοϊκής Βάσης και μάλιστα υπογεγραμμένης από μια αριστερή, στην οποία συμμετέχετε, Κυβέρνηση; Δεν ξέρουμε αν μπορείτε να μας ενημερώσετε γι' αυτό το θέμα, όπως και για το ετήσιο κόστος που θα πληρώνει η χώρα ως συμμετέχουσα σε αυτό το Κέντρο, αλλά και το κόστος -που ποιο θα είναι ακριβώς;- σε περίπτωση που φιλοξενήσει το Κέντρο.

Από τις οικονομικές εκθέσεις που διαβάσαμε και συνοδεύουν το Μνημόνιο, το ποσό των 100.000 € είναι το ελάχιστο μέρος της ετήσιας συνολικής δαπάνης. Ελάχιστο μέρος είναι οι 100.000 € και θα ήταν χρήσιμο να ενημερωθεί η Ελληνική Βουλή και ο ελληνικός λαός, τι ποσά ξοδεύουμε, γενικότερα για τις ανάγκες του ΝΑΤΟ. Πάντως το Κ.Κ.Ε. είναι αντίθετο σε κάθε τέτοια εισφορά από το ήδη διαπιστωμένο εμπειρικά και πρακτικά υστέρημα του ελληνικού λαού.

Εκτός από τις δύο θέσεις που υπάρχουν για στελέχη στο κλιμάκιο, έχετε αναλάβει και υποχρεώσεις χώρας επικεφαλής του Κέντρου, κατά τη σελίδα 106. Φαντάζομαι ότι θα φουσκώνετε από περηφάνια και εσείς, όπως και οι μέχρι σήμερα κυβερνήσεις. Το άσχημο όμως εκτός των άλλων είναι ότι με την τακτική του καλού και πρόθυμου μαθητή, που κατά τη γνώμη μας ακολουθείτε ως προς το ΝΑΤΟ, αυτή τη λυκοσυμμαχία, διαμορφώνετε ανάλογα με αυτή τη στάση και τις συνειδήσεις των Ελλήνων στρατιωτικών, για μια συμμαχία που μόνο αρνητικά προσφέρει στο λαό και στον τόπο.

Στη σελίδα 107 του Μνημονίου, 3 και 2, ξεκαθαρίζεται ότι το κλιμάκιο ηλεκτρονικού πολέμου θα λειτουργεί «σε τακτικό, επιχειρησιακό, στρατηγικό επίπεδο». Δηλαδή, και στο πεδίο της μάχης και από μακριά. Θα βάλουμε drones εδώ πού θα πηγαίνουν να βομβαρδίζουν; Θα κάνετε από μακριά έλεγχο ηλεκτρονικών επιθέσεων; Και για να μη μείνει καμία αμφιβολία στη συνέχεια στην ίδια σελίδα, στο 5 και στο 6, προβλέπεται ανάμεσα στα άλλα καθήκοντα του προσωπικού η συμμετοχή σε εγκεκριμένες από το ΝΑΤΟ επιχειρήσεις, πάντοτε βάσει εθνικών περιορισμών. Ρωτώ ευθέως: Ποιοι είναι αυτοί οι περιορισμοί, κύριε Υπουργέ, που θέτει η κυβέρνηση ΣΥΡΙΖΑ - ΑΝΕΛ ως εθνικούς περιορισμούς; Ποιοι τίθενται ως εθνικοί περιορισμοί, για τη συμμετοχή σε εγκεκριμένες επιχειρήσεις;

Ακόμη γίνεται σαφές ότι, τα μέλη υποχρεούνται να επιχειρούν εκτός της κυρίας επιχειρησιακής βάσης. Κοντολογίς, όπως το καταλαβαίνουμε εμείς, έχετε αναλάβει, για μας ως Κ.Κ.Ε., την απαράδεκτη υποχρέωση να στέλνετε Έλληνες Στρατιωτικούς σε ακόμη και ηλεκτρονικά πεδία μαχών που μας έχουν προσκαλέσει οι ιμπεριαλιστές σύμμαχοί μας, για συμφέροντα, που δεν έχουν καμία σχέση με τα συμφέροντα του ελληνικού λαού, αλλά μάλλον με τα συμφέροντα μεγάλων μονοπωλίων.

Έχουμε μπροστά μας, λοιπόν, ένα memorandum of understanding που δεν είναι Διεθνής Συμφωνία, κατά τους Αμερικανούς, που είναι ένα είδος εξυπηρέτησης, που υπογράφεται από 9 χώρες, που είναι σαν πρόσκληση σε πελατεία, ελάτε εδώ έχουμε και εμείς από αυτές τις υπηρεσίες, που μπορείτε να προσφέρετε και αλλαχού. Δεν ξέρουμε το κόστος παρά μόνο το ελάχιστό του ως ετήσιο. Έχουμε, δηλαδή, μια νατοϊκή πολεμική μηχανή, στην οποία εγκρίθηκε η ελληνική συμμετοχή διά των τότε Υπουργό Άμυνας, πίσω στο 2013, για υπογραφή και επεξεργασία του Μνημονίου και σήμερα τη φέρνει η κυβέρνηση ΣΥΡΙΖΑ - ΑΝΕΛ για Κύρωση.

Για μας δεν αποτελεί έκπληξη. Είναι μια απόδειξη ότι υπάρχει κοινή στρατηγική πλεύση, που εγκυμονεί και για στελέχη και για τη χώρα κινδύνους, από την ώρα που αφορά στο ΝΑΤΟ, έχουμε δει τα αποτελέσματα του. Καταψηφίζουμε τη «Συμφωνία».

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Το Μνημόνιο, είναι Μνημόνιο, όπως είπατε και εσείς εξάλλου, δεν είναι Συμφωνία.

ΛΙΑΝΑ ΚΑΝΕΛΛΗ: Από την ώρα που εισάγεται, συγχωρείστε με κύριε Πρόεδρε, με τη διαδικασία της Συμφωνίας, δεν αλλάζει το εσωτερικό του είτε το βαφτίσετε Μνημόνιο είτε όχι αφορά Συμφωνία και έρχεται με αυτή τη διαδικασία. Ως Συμφωνία έρχεται. Δεν έχουμε ειδική διαδικασία για τα Μνημόνια, ως τέτοιο θα συζητηθεί στη Βουλή, θα μιλήσουν μόνο οι έχοντες άρνηση, και δεν μπορούμε να αλλάξουμε κανέναν από τους όρους. Άρα, έρχεται με τη μορφή της Συμφωνίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν συμφωνώ μαζί σας αλλά θα το συζητήσουμε μετά. Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ: (Ειδικός Αγορητής των Ανεξάρτητων Ελλήνων): Ευχαριστώ. Κύριε Πρόεδρε, κύριε Υπουργέ, κυρίες και κύριοι συνάδελφοι, θα προτιμήσω να τοποθετηθώ και να εισηγηθώ την παρούσα Kύρωση ιστάμενος και προς σεβασμό της παρουσίας στο χώρο αυτό τον Πρόεδρο των Ανεξάρτητων Ελλήνων, χωρίς να υπολείπομαι σεβασμού των συναδέλφων και του Προέδρου, όταν ενίοτε τοποθετούμαι και καθήμενος δια το ορθό δε του λόγου μου ή μη θα με κρίνετε εσείς.

Επιτρέψτε μου λοιπόν να συνεχίσω, καταβάλλοντας την προσπάθεια να ακουστώ. Επιτρέψτε μου πριν μπω στην ουσία της προς συζήτηση Κύρωσης του Μνημονίου Συνεννόησης και Κατανόησης θα έλεγα κύριε Πρόεδρε, από το να αντικαταστήσουμε τη μία λέξη με άλλη, να προσθέσουμε στην μια και την δεύτερη, «Συνεννόησης και Κατανόησης», αποδεχόμενος δε απόλυτα την ευφυέστατη παρατήρηση της κυρίας Κανέλλη, ως προς την εννοιολογική έννοια και σημασία των δύο όρων, σχετικά με την οργάνωση την διοίκηση την ασφάλεια την χρηματοδότηση και επάνδρωση του μικτού κλιμακίου του ΝΑΤΟ και να μου επιτρέψετε, πριν μπω στην ουσία της τοποθετήσεως μου, να κάνω μια αναφορά στο τι είναι ο ηλεκτρονικός πόλεμος.

Ο ηλεκτρονικός πόλεμος είναι οποιαδήποτε πολεμική ενέργεια, σχετίζεται με την χρήση του ηλεκτρομαγνητικού φάσματος ή κατευθυνόμενη ενέργεια, για τον έλεγχο του φάσματος με την επίθεση σε κάποιον εχθρό ή την παρεμπόδιση επιθέσεων του εχθρού μέσω του φάσματος. Ο ηλεκτρονικός πόλεμος, μπορεί να διεξαχθεί, μπορεί να εφαρμοστεί από τον αέρα, τη θάλασσα, τη γη και το διάστημα, από επανδρωμένα και μη συστήματα και μπορεί να στοχεύσει ανθρώπους, επικοινωνίας ραντάρ, ή άλλους στόχους. Πιο συγκεκριμένα το JEWCS, εφεξής αποκαλούμενο προς χάριν συντομίας μεικτό κλιμάκιο, είναι μια στρατιωτική οργάνωση που ιδρύθηκε από εννέα χώρες μέλη του ΝΑΤΟ και των οποίων η λειτουργία, βασίζεται σε ένα Μνημόνιο Συμφωνίας. Βασικό καθήκον της είναι να παρέχει στη Συμμαχία του ΝΑΤΟ και στα κράτη – μέλη του μια ευρεία ποικιλία των δυνατοτήτων που σχετίζεται με τον τομέα του ηλεκτρονικού πολέμου. Εκτός από τον επιχειρησιακό της ρόλο το μεικτό κλιμάκιο του ΝΑΤΟ, παρέχει υποστήριξη και τεχνογνωσία, για τον σχεδιασμό έκτακτης ανάγκης και των ασκήσεων παρέχοντας ένα ρεαλιστικό εχθρικό ηλεκτρομαγνητικό περιβάλλον, στο οποίο το ΝΑΤΟ ή οι εθνικές στρατιωτικές δυνάμεις, μπορούν να διεξάγουν ασκήσεις στη γη, στον αέρα και την θάλασσα.

Η χώρα μας υπέγραψε το συγκεκριμένο Μνημόνιο Συνεννόησης 26 Αυγούστου 2013. Η Ελλάδα έχει καθυστερήσει σημαντικά να το επικυρώσει στην Ελληνική Βουλή, γεγονός που έχει προκαλέσει δυσμενή σχόλια. Συγκεκριμένα ο εκπρόσωπος των ΗΠΑ, δήλωσε ότι εφόσον το Μνημόνιο παραμένει μη ενεργό, είναι εξαιρετικά αμφίβολη η δυνατότητα χρηματοδότησης εκ μέρους των ΗΠΑ του μικτού κλιμακίου, για το έτος 2017, λόγω εθνικών νομικών περιορισμών. Σαν χώρα έχουμε υποβάλλει αιτήματα, για φιλοξενία του μικτού κλιμακίου στις εγκαταστάσεις της 113 Πτέρυγας Μάχης στη Θεσσαλονίκη. Εάν αυτό επιτευχθεί η χώρα μας αναμένεται να αποκομίσει σημαντικά οφέλη, τόσο σε επιχειρησιακό, όσο και σε οικονομικό επίπεδο.

Πιο συγκεκριμένα, όσον αφορά το επιχειρησιακό επίπεδο, θα αυξηθούν οι επιχειρησιακές δυνατότητες των Ενόπλων Δυνάμεων της χώρας μας, σε επιχειρήσεις που αφορούν τον ηλεκτρονικό πόλεμο. Σχετικά με τα οικονομικά οφέλη σε ενδεχόμενη φιλοξενία του μικτού κλιμακίου στη χώρα μας, τόσο το αλλοδαπό προσωπικό που θα φιλοξενηθεί, όσο και οι εγκαταστάσεις της 113 Πτέρυγας Μάχης, θα καλύπτονται από τον Προϋπολογισμό του μικτού κλιμακίου του ΝΑΤΟ και έτσι, δεν θα επιβαρύνεται οικονομικά η Πολεμική μας Αεροπορία.

Σήμερα ο ετήσιος Προϋπολογισμός για το μικτό κλιμάκιο του ΝΑΤΟ, ανέρχεται στο ποσό των 2.800.000 περίπου ευρώ, ο οποίος κατανέμεται στα κράτη ανάλογα με τις θέσεις που καλύπτουν. Το ΝΑΤΟ συμμετέχει στον Προϋπολογισμό σε ποσοστό 50%, η χώρα μας συμμετέχει σε ποσοστό 5,6%, για το οποίο λαμβάνονται υπόψη μόνο οι δύο κατανεμημένες θέσεις. Το κόστος αυτό ανέρχεται στο ποσό των 80.000 – 100.000 ευρώ ετησίως, το οποίο εξαρτάται από τα έσοδα που έχει το μικτό κλιμάκιο από τις ασκήσεις, τις οποίες καλείται να συμμετάσχει και για τις οποίες αποζημιώνεται.

Το υπό Κύρωση Μνημόνιο Κατανόησης περιλαμβάνει 14 κεφάλαια, 8 παραρτήματα και ένα προσάρτημα. Επιτρέψτε μου μια πολύ μικρή και σύντομη αναφορά σε αυτά που συνθέτουν την εικόνα του κειμένου της κυρώσεως, την οποία συζητούμε. Σκοπός του παρόντος, λοιπόν, Μνημονίου, όπως αυτό περιγράφεται στο β’ κεφάλαιο, είναι να καθιερώσει τις αρχές, για την οργάνωση, τη διοίκηση, ασφάλεια, χρηματοδότηση, υποδομή, στελέχωση και παροχή υποστήριξης συστημάτων επικοινωνιών και πληροφόρησης, για το μικτό κλιμάκιο του ΝΑΤΟ, για τον ηλεκτρονικό πόλεμο.

Στο τρίτο κεφάλαιο του παρόντος αναλύεται το αντικείμενο του Μνημονίου Κατανόησης και ρυθμίζονται θέματα διοικήσεως. Βασικό αντικείμενο της υπό Κύρωση Συμφωνίας είναι η ανάγκη εκπλήρωσης των απαιτήσεων και ικανοτήτων ηλεκτρονικού πολέμου του ΝΑΤΟ, για το σχεδιασμό και την εκτέλεση επιχειρήσεων και ασκήσεων ηλεκτρονικού πολέμου.

Στο πέμπτο κεφάλαιο καθορίζονται οι αρμοδιότητες σχετικά με το JEWCS εκ των οποίων οι πιο βασικές είναι: πρώτον, το επικεφαλής κράτος, θα παρέχει υποστήριξη προς το μικτό κλιμάκιο του ΝΑΤΟ, σύμφωνα με το παράτημα Α του παρόντος Μνημονίου Κατανόησης. Δεύτερον, ο Διοικητής του μικτού κλιμακίου, θα είναι υπεύθυνος, για την εκπλήρωση της αποστολής των δράσεων και της Διοίκησης του μικτού κλιμακίου, όπως προβλέπεται από το παράρτημα Γ. Τρίτον, τα μέλη του προσωπικού του κλιμακίου, θα εκτελούν τα καθήκοντά τους όπως αυτά υποδεικνύονται από το Διοικητή του μικτού κλιμακίου και θα είναι σύμφωνα με την εθνική νομοθεσία των συμμετεχόντων.

Στο έκτο κεφάλαιο ρυθμίζονται οι απαιτήσεις στελέχωσης του κλιμακίου.

Οι οικονομικές διατάξεις, που διέπουν το μικτό κλιμάκιο, αναλύονται στο έβδομο κεφάλαιο του παρόντος. Ενδεικτικά να αναφέρω πως ο Προϋπολογισμός του μικτού κλιμακίου, θα χρηματοδοτεί τις ετήσιες δαπάνες λειτουργίας και συντήρησης του.

Στο ένατο κεφάλαιο εισάγονται διατάξεις που αφορούν τον εξοπλισμό και τις υποδομές του μικτού κλιμακίου. Πιο συγκεκριμένα, αναφέρεται πως οποιοσδήποτε εξοπλισμός παρέχεται από το ΝΑΤΟ, θα παραμένει στην ιδιοκτησία του ΝΑΤΟ.

Στο δέκατο κεφάλαιο καθορίζονται θέματα σχετικά με την ασφάλεια, την προστασία δυνάμεων και την κοινοποίηση πληροφοριών. Οι συμμετέχοντες θα εγγυόνται την ασφάλεια οποιασδήποτε απόρρητης πληροφορίας, που παρέχεται στο πλαίσιο της αποστολής του μικτού κλιμακίου.

Στο ενδέκατο κεφάλαιο, γίνεται αναφορά για τα νομικά ζητήματα του μικτού κλιμακίου.

Στο δέκατο τρίτο κεφάλαιο, ορίζεται η δυνατότητα οποιουδήποτε Υπογράφοντος να αποχωρήσει από το παρόν μνημόνιο κατανόησης κατόπιν έγγραφης γνωστοποίησης του αιτήματος αυτού στους υπόλοιπους Υπογράφοντες. Καθώς, επίσης η συμμετοχή στο μικτό κλιμάκιο είναι ανοικτή για κάθε μέλος του ΝΑΤΟ με την τήρηση της συγκεκριμένης διαδικασίας.

Κλείνοντας, οι Ανεξάρτητοι Έλληνες υπερψηφίζουμε το παρόν σχέδιο νόμου από το οποίο η χώρα μας αναμένεται να έχει πολλαπλά οφέλη, τόσο σε οικονομικό, όσο και σε επιχειρησιακό επίπεδο. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, κύριε Υπουργέ, κυρίες και κύριοι συνάδελφοι, καλούμαστε σήμερα να εξετάσουμε το προς Κύρωση Μνημόνιο Συνεννόησης, σχετικά με την οργάνωση, τη διοίκηση, την ασφάλεια, τη χρηματοδότηση και επάνδρωση του μικτού κλιμακίου του ΝΑΤΟ για τον ηλεκτρονικό πόλεμο.

Ξεκινώ την εισήγησή μου έχοντας αποδεχτεί ως δεδομένο πως με κριτήριο το εθνικό συμφέρον η Ελλάδα δεν μπορεί παρά να επιδιώκει να συμμετέχει στο λεγόμενο σκληρό πυρήνα του ΝΑΤΟ. ΟΙ ανησυχητικές δηλώσεις του Ερντογάν σε συνδυασμό με τις εξελίξεις στο Κυπριακό, την έξαρση του Αλβανικού εθνικισμού, αλλά και την αυξανόμενη θρασύτητα των Σκοπίων, αποδεικνύουν και τεκμηριώνουν πως η χώρα μας, επιθυμώντας πάντα τη διατήρηση της ειρήνης στη Νοτιοανατολική Μεσόγειο, οφείλει να ενισχύει την αμυντική της δύναμη με κάθε τρόπο και σε κάθε ευκαιρία.

Κυρίες και κύριοι συνάδελφοι, τα τελευταία χρόνια οι συνεχείς αναφορές στα Μέσα Ενημέρωσης, διεθνή και ελληνικά, σε πληροφορίες που προέρχονται από ηλεκτρονικές υποκλοπές, αποτυπώνει με ξεκάθαρο τρόπο το πόσο ευάλωτη είναι πλέον, όχι μόνο η ιδιωτική ζωή των πολιτών, αλλά και η δημόσια ασφάλεια. Ακόμα και η υπερδύναμη των Ηνωμένων Πολιτειών ταλανίζεται από πράξεις κυβερνοπολέμου, οι οποίες επιχειρούν να επηρεάσουν, όχι μόνο την κοινή γνώμη, αλλά και να επηρεάσουν και εκλογικά αποτελέσματα.

Η διαφύλαξη της ίδιας της Δημοκρατίας, έχει γίνει δυσκολότερη στις μέρες μας. Η έκρηξη των τεχνολογιών επικοινωνίας και η διάχυση της γνώσης, της χρήσης και του προγραμματισμού ηλεκτρονικών υπολογιστών, άλλαξε για πάντα τις έννοιες της ασφάλειας και της ιδιωτικότητας.

Αυτό όμως, δεν μπορεί να αποτελέσει επιχείρημα, για να μειώσουμε τις δημοκρατικές ελευθερίες των πολιτών, ούτε βεβαίως μας δίνει το δικαίωμα να καταργούμε συνταγματικά δικαιώματα. Οι Δημοκρατίες, οφείλουν να ανταπεξέλθουν στις νέες αυτές προκλήσεις, χωρίς να υποχωρήσουν βήμα από τα κοινωνικά και συνταγματικά κεκτημένα. Και επειδή στις Δημοκρατίες, την ευθύνη της φύλαξης από τον εξωτερικό εχθρό, την έχουν οι Ένοπλες Δυνάμεις, οφείλουμε να τις εξοπλίσουμε, με ό,τι χρειάζεται, ώστε να είναι σε θέση να αντιμετωπίσουν τις απειλές του κυβερνοχώρου.

Κυρίες και κύριοι συνάδελφοι, αντιλαμβάνομαι πλήρως τη σημασία του Μνημονίου που καλούμαστε να κυρώσουμε και γνωρίζω, πόσο δύσκολο και κοπιαστικό είναι, να προσπαθούμε σε μια χώρα υπό οικονομική κρίση, να οργανώσουμε ικανή άμυνα ηλεκτρονικού πολέμου.

Ακριβώς και για αυτό επιλέγω να παραβλέψω τις ατασθαλίες, που περιέχονται στην Αιτιολογική Έκθεση, για τις οποίες θα αναφερθώ λίγο αργότερα και θα επιμείνω σε δύο βασικά επιχειρήματα, που μας οδηγούν, στην Ένωση Κεντρώων, να υπερψηφίσουμε την Κύρωση του υπό εξέταση Μνημονίου Συνεργασίας.

Πρώτον, ότι ενισχύει την Άμυνα της χώρας και δεύτερον, ότι δεν συμμετέχει η Τουρκία σε αυτό. Όσον αφορά το θέμα της Αιτιολογικής Έκθεσης, κύριε Υπουργέ, το προς Κύρωση Μνημόνιο Συνεννόησης έχει ημερομηνία 30/5 του 2016 και φέρει τις υπογραφές τη δική σας, του κυρίου Κοτζιά, του κυρίου Τσακαλώτου και του κυρίου Παρασκευόπουλου. Στην εισαγωγή όμως, αναφέρει πως η Ελλάδα έχει υποβάλει αίτημα για φιλοξενία, του συγκεκριμένου κλιμακίου του ΝΑΤΟ στις εγκαταστάσεις 113, πτέρυγα μάχης στην Μίκρα και η απόφαση αυτή επρόκειτο να ληφθεί τον Απρίλιο του 2014, το είπε και ο κύριος Τασούλας, ο Εισηγητής της Ν.Δ.. Εδώ τίθεται το ερώτημα γιατί δεν έχει διορθωθεί η Αιτιολογική Έκθεση και περιλαμβάνει ως μελλοντική, μια απόφαση που επρόκειτο να ληφθεί ή πιθανότατα ελήφθη, πριν την υπογραφή της Αιτιολογικής Έκθεσης από τους Υπουργούς. Τι έγινε τελικά με το παραπάνω ελληνικό αίτημα; Αυτό είναι μια δεύτερη ερώτηση, την οποίαν θα θέλαμε να μας απαντήσετε.

Και τρίτον. Ενώ τα δυνητικά οφέλη, αυτό το ρώτησαν και άλλοι Εισηγητές, από τη συμμετοχή μας στο μικτό κλιμάκιο του ΝΑΤΟ, για τον ηλεκτρονικό πόλεμο, περιγράφονται στην Αιτιολογική Έκθεση, ποιοι είναι οι ενδεχόμενοι λόγοι, που κρατούν εκτός Μνημονίου Συνεννόησης, την πλειοψηφία των Κρατών-μελών του ΝΑΤΟ;

Κλείνοντας την Εισήγησή μου, θέλω να επισημάνω πως το κενό ενημέρωσης στην πληροφόρηση, των Ελλήνων πολιτών, για ζητήματα που τελούν υπό την ευθύνη και τις αρμοδιότητες της παρούσας Επιτροπής, είναι τεράστιο. Οι Έλληνες είναι επικίνδυνα ανενημέρωτοι για τις εξελίξεις στο Κυπριακό. Όταν λέω «Επιτροπή» δεν εννοώ την Εθνική Άμυνα. Εθνικής Άμυνας και Εξωτερικών Υποθέσεων. Οι Έλληνες θα πέσουν από τα σύννεφα και θα φέρει τεράστια ευθύνη σε αυτό, ο πολιτικός κόσμος. Η Κυβέρνηση που κλείνει κανάλια και η Αντιπολίτευση η οποία ζητά συνέχεια εκλογές, την ώρα που θα επιχειρούν να επιβάλλουν στον ελληνισμό κάποια λύση στο Κυπριακό, έχουν τεράστια ευθύνη.

Κλείνω με μια πρόταση προς το προεδρείο της Επιτροπής Εθνικής Άμυνας και Εξωτερικών Υποθέσεων, λέγοντας και επιμένοντας πως θα πρέπει να μας απασχολήσει σε ειδική συνεδρίαση, το πώς θα ενημερωθεί ο ελληνικός λαός, έστω στις 3 Νοεμβρίου, όταν και ο Πρόεδρος της Κύπρου, κ. Αναστασιάδης, θα ανακοινώσει τα αποτελέσματα των εν εξελίξει διαπραγματεύσεων. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε τον κύριο Σαρίδη. Το λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Ευχαριστώ κύριε Πρόεδρε. Στο σχέδιο νόμου, «Κύρωση του Μνημονίου Συνεννόησης», σχετικά με την οργάνωση, διοίκηση, ασφάλεια, χρηματοδότηση και στελέχωση του Μικτού Κλιμακίου του ΝΑΤΟ, για τον ηλεκτρονικό πόλεμο, προς υποστήριξη του ΝΑΤΟ, έχω να παρατηρήσω τα εξής: Από τα 28 Κράτη-μέλη του ΝΑΤΟ, μόνο 9 μετέχουν στο Μικτό Κλιμάκιο του ΝΑΤΟ, για τον ηλεκτρονικό πόλεμο.

Δεδομένου ότι το θέμα είναι πολύ σημαντικό και αφορά τους πάντες, πώς εκτιμά το Υπουργείο τη στάση των υπολοίπων 19 κρατών – μελών του ΝΑΤΟ που απέχουν; Υπάρχει κάποια αιτία πίσω από αυτή την αποχή; Γιατί δεν μπαίνει η Τουρκία; Γιατί δεν μπαίνει η Ισπανία; Γιατί δεν μπαίνει η Πορτογαλία; Επίσης, διαφαίνεται ότι η Γερμανία μετέχει κάπως ελαφριά. Δεν αναλαμβάνει διοικητική θέση, θεωρεί ότι δεν την αφορά και δεν θέλει να ξοδεύεται; Ακόμα αφορά, βλέποντας ποια κράτη – μέλη μετέχουν και τη στελέχωση του προσαρτήματος 1, του παραρτήματος Β΄, όπου θέλω να ρωτήσω μήπως η δράση του Μικτού Κλιμακίου θεωρείται κυρίως ναυτικού ενδιαφέροντος;

Δεύτερον, η Ελλάδα αναλαμβάνει το ρόλο του επικεφαλής κράτους με ιδιαίτερα διοικητικά καθήκοντα στο Μικτό Κλιμάκιο του ΝΑΤΟ, για τον Ηλεκτρονικό Πόλεμο. Αντίθετα όμως έχουμε υπογράψει στις 26 Αυγούστου 2013 με επιφύλαξη της ολοκλήρωσης των εσωτερικών διαδικασιών, δηλαδή της έγκρισης από τη Βουλή, εμείς το συζητάμε εδώ τρία χρόνια μετά την υπογραφή. Θέλω να σας ενημερώσω ότι σε προηγούμενη Κύρωση, είχαμε καθυστέρηση εφτά ετών. ¨Έχουμε να κυρώσουμε συμφωνίες στη Βουλή μετά από το 2009. Λοιπόν, τι έκανε η προηγούμενη Κυβέρνηση; Τις καταχώνιαζε στο συρτάρι; Γιατί; Ήταν σκοπιμότητα; Ήταν από αμέλεια; Διότι και το ένα και το άλλο θεωρώ ότι αποτελούν προβληματική άσκηση εξωτερικής πολιτικής. Γιατί, λοιπόν, αυτή η καθυστέρηση; Προσωπικά να συγχαρώ τον Υπουργό Εθνικής Άμυνας, που επιτέλους τις φέρνεις στη Βουλή. Με δεδομένο, λοιπόν, αυτή την καθυστέρηση, θέλω να σημειώσω κάτι πολύ σημαντικό και να μου απαντήσει ο Υπουργός Εθνικής Άμυνας. Στο ενδιάμεσο διάστημα που λειτουργεί το Μικτό Κλιμάκιο, ποιος εκτελεί τα καθήκοντα του επικεφαλής κράτους;

Τέλος, σημειώνω μια θετική έκβαση αυτής της Κύρωσης του Μνημονίου συνεννόησης ότι η λήψη αποφάσεων, γίνεται με ομοφωνία. Μάλιστα απαγορευμένης της σιωπηρής διαδικασίας. Μετά τις αποσαφηνίσεις από τον κ. Υπουργό Εθνικής Άμυνας, ψηφίζω υπέρ της Κύρωσης κατανοώντας ότι είναι μια Κύρωση με πολιτική και οικονομική σημασία, για τη χώρα μας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Κύριε Πρόεδρε, το Μνημόνιο Κατανόησης για το Μικτό Κλιμάκιο του ΝΑΤΟ, σχετικά με τον Ηλεκτρονικό Πόλεμο, αποτελεί μια Σύμβαση που εξυπηρετεί αναμφίβολα τα συμφέροντα της χώρας. Όμως, θα ήθελα να κάνω δύο παρατηρήσεις, σε σχέση με αυτά τα οποία έχουν λεχθεί και από τα οποία τα περισσότερα είναι σωστά. Ενδεχομένως, δε να αποτελέσουν την απαρχή, για να λυθούν ορισμένα ζητήματα, τα οποία ταλανίζουν για πάρα πολύ καιρό το Κοινοβούλιο. Η πρώτη αφορά, την καθυστέρηση με την οποία η Βουλή επικυρώνει τις Διεθνείς Συμβάσεις. Είναι μια παλαιά ιστορία, η οποία ανιχνεύεται, τουλάχιστον, δύο δεκαετίες που βρισκόμαστε ο κ. Υπουργός και εγώ σε αυτές τις αίθουσες, και πρέπει κάτι να γίνει επιτέλους. Εύλογο είναι το ερώτημα αν τελούν σε εφαρμογή, χωρίς να έχουν Κυρωθεί από τη Βουλή. Πρέπει να το δούμε. Ταυτόχρονα, πρέπει επιτέλους με εργώδης ρυθμούς να ολοκληρώνεται σε σύντομο χρονικό διάστημα από τη στιγμή που υπογράφεται η κάθε Σύμβαση. Είναι προβληματική αυτή τη κατάσταση για όλους μας.

Σε ό,τι αφορά το δεύτερο, όπως ανέφερε και ο Εισηγητής μας κ. Τασούλας στην Αιτιολογική Έκθεση, γίνεται αναφορά σε ένα αίτημα της ελληνικής πλευράς στη σελίδα 2, στο κεφάλαιο «Οικονομικά», να μεταφερθεί το Μικτό Κλιμάκιο στην 113. Αυτή η πρόταση όπως αναφέρεται μέσα στο κείμενο, είχε προγραμματιστεί να συζητηθεί τον Απρίλιο του 2014, καθώς η σύνταξη της εισηγητικής, έχει γίνει πριν από αυτή την ημερομηνία. Εδώ επανερχόμαστε σ’ αυτό που προανέφερα, κύριε Υπουργέ, και οφείλουμε να το δούμε. Δεν περιλαμβάνεται κάποια πληροφορία, για την πορεία αυτής της πρότασης. Τι έχει γίνει;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Αυτά θα τα πούμε.

ΑΘΑΝΑΣΙΟΣ ΔΑΒΑΚΗΣ: Εντάξει. Συνεπώς σε αυτό το σημείο θα ήθελα να ρωτήσω, ποια είναι η τύχη αυτής της πρότασης; Με μεγάλη αγωνία περιμένουμε την απάντησή σας. Έχει από τον Ιανουάριο του 2015 όπου και ανέλαβε αυτή η Κυβέρνηση, ασχοληθεί με αυτήν την σοβαρή από το Γενικό Επιτελείο Αεροπορίας, πρόταση; Νομίζω ότι μπορεί να διεκδικηθεί έστω και τώρα. Προφανώς, έχετε νωπή πληροφόρηση και θα μας πείτε.

Θα ήθελα αυτήν την πρωτοβουλία, να επιστήσω κι εγώ όπως και όλοι οι συνάδελφοι της Νέας Δημοκρατίας την προσοχή της Κυβέρνησης, να μη χαθεί. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής) : Το λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Ευχαριστώ κύριε Πρόεδρε. να πω το εξής σχετικά με την καθυστέρηση της επικύρωσης των Διεθνών Συμβάσεων. Όταν το 2012 ήμουν για πρώτη φορά εισηγήτρια σε μια Κύρωση για ανταλλαγές μεταξύ νέων Ελλάδας – Καναδά και μου είχε κάνει μεγάλη εντύπωση η ημερομηνία της Κύρωσης, απείχε αρκετά χρόνια, 3 – 4, δεν θυμάμαι πόσο ακριβώς και μου είπαν όμως όλοι οι προηγούμενοι συνάδελφοι, όπως το ανέφερε και ο κ. Δαβάκης, ότι είναι μια συνηθισμένη τακτική, η οποία όντως αριθμεί πάρα πολλά χρόνια, απ’ ότι έμαθα εκ των υστέρων. Νομίζω, όμως ότι το τελευταίο διάστημα, τουλάχιστον αυτόν τον τελευταίο χρόνο, έχουμε αρκετά πυκνές συνεδριάσεις της Επιτροπής Εξωτερικών Υποθέσεων και Εθνικής ‘Άμυνας. Αυτό δε σημαίνει ότι δεν μπορούμε και καλύτερα, αλλά νομίζω ότι είναι μια καλή αρχή. Άκουσα πριν από τον κ. Υπουργό ότι υπάρχουν στα συρτάρια πολλές ακόμη Κυρώσεις, νομίζω ότι θα πρέπει με ένα συγκεκριμένο σχεδιασμό να είμαστε κι εμείς πιο αποτελεσματικοί.

Το δεύτερο που ήθελα να πω. Μιλάμε σήμερα για ένα ζήτημα, μια Κύρωση, η οποία δεν είναι μια τυπική Κύρωση, στην πραγματικότητα όμως αφορά πολύ σημαντικά ζητήματα που άπτονται της ίδιας της Εξωτερικής Πολιτικής της χώρας μας, μιας και αναφερόμαστε στο ΝΑΤΟ. Πήρα το λόγο, γιατί πραγματικά νομίζω ότι θα πρέπει να έχουμε στο μυαλό μας δύο πράγματα. Το πρώτο είναι η ίδια η θέση της χώρας. Η χώρα αποτελεί μέρος της συμμαχίας του ΝΑΤΟ, μέσα σε μια μεγάλη χρονική περίοδο έδρασε και δρα μέσα στο ΝΑΤΟ. Από την πλευρά του ΣΥ.ΡΙΖ.Α., πολλές φορές υπήρξαν και αμφισβητήσεις και κριτική, η οποία υφίσταται ακόμα. Υπάρχει ένας απολογισμός, τον οποίο θα πρέπει να τον κάνουμε όλοι μας και της ύπαρξης της Ελλάδας, μέσα στο ΝΑΤΟ, αλλά και το ίδιο το ΝΑΤΟ. Νομίζω ότι μπορούμε να βγάλουμε ασφαλή συμπεράσματα, δεν χρειάζεται να κρυβόμαστε. Υπήρξαν και ιμπεριαλιστικές επιθέσεις από το ΝΑΤΟ. Όμως, πρέπει να δούμε και ένα δεύτερο σημείο, που λέει ποια είναι η γεωπολιτική κατάσταση και τι μπορούμε να κάνουμε και πώς μπορούμε να αλλάζουμε συσχετισμούς. Για να αντιμετωπίσουμε ένα πρόβλημα, χρειάζεται να έχουμε αφετηρία, κατά την άποψή μου και όχι μόνο τη δική μου, το έχει πει και ένας άλλος πολύ σημαντικός άνθρωπος παλιά, με όχι αφηρημένους ορισμούς, αλλά αντικειμενικά γεγονότα και να προσδιορίζουμε με βάση αυτά τα γεγονότα την ανάλυσή μας, τον προσανατολισμό μας, την πολιτική μας και τις μεθόδους μας.

Τα αντικειμενικά γεγονότα ποια είναι; Είναι η γεωπολιτική κατάσταση και εδώ μπορούμε να έχουμε εξειδικεύσεις, γιατί αναφέρθηκαν χώρες όπως η γείτονα χώρα της Τουρκίας, αλλά και ζούμε σε μια γειτονιά, η οποία είναι συνεχώς φλεγόμενη και παρατηρούμε ότι υπάρχει μια μεγάλη αυτονομία των περιφερειακών δυνάμεων. Φαίνονται τέτοιες κινήσεις και συγκρούσεις εξαιτίας αυτού του γεγονότος και υπάρχει συνεχώς στην περιοχή μας μια κατάσταση των συνόρων, που γίνονται συνεχώς ορατά και όλκιμα. Είναι μια κατάσταση αυτή, η οποία διαιωνίζεται.

Επίσης, υπάρχει κρίση στη Συρία. Η κρίση στη Συρία είναι μια περιφερειακή σύγκρουση, άρα, θα επιλυθεί όταν συνεννοηθούν μεταξύ τους μια σειρά από δυνάμεις. Υπάρχει η Τουρκία, αναφέρθηκε πριν και η Ρωσία. Έχει μεγάλη σημασία, νομίζω γενικά να δούμε προσεκτικά τον τρόπο που ασκούν εξωτερική πολιτική αυτές οι χώρες και η Τουρκία και η Ρωσία και άλλες χώρες. Δηλαδή, παρατηρούμε για παράδειγμα, μετά το πραξικόπημα, υπάρχει μια τρίτη κατά σειρά συνάντηση Ρωσίας – Τουρκίας των Προέδρων τους με κάποια αποτελέσματα. Υπάρχει μια διπλωματική αντιπαράθεση της Τουρκίας με τις Η.Π.Α. και την Ευρωπαϊκή Ένωση. Εδώ υπήρχε σχεδόν ευθέως κατηγορία προς την Ουάσιγκτον από την Τουρκία, για συνδρομή των Η.Π.Α. στο πραξικόπημα.

Τα λέω όλα αυτά γιατί η Κυβέρνηση του ΣΥ.ΡΙΖ.Α. καλείται να διαχειριστεί μια κατάσταση σε μια ισορροπία του τρόμου, πραγματικά και γιατί δεν είναι πάντα εύκολο να διαχειριστείς τέτοιες καταστάσεις. Βάζω, εδώ, ευθέως το ζήτημα ότι μια ροπή προς την ιδεολογική καθαρότητα είναι πάντοτε υπαρκτή, αλλά δεν θα πρέπει σε καμία περίπτωση να παραμένει η τάση ανάσχεσης κάθε ουσιαστικής αναζήτησης και σε σχέση με την Εξωτερική Πολιτική. Θέλω να πω απλά, δηλαδή, ότι για να αλλάξει μια κατάσταση και σε διεθνές επίπεδο, πρέπει πάντοτε να πολεμάς τους συσχετισμούς και να τους αλλάζεις. Άρα, πρέπει να εργάζεσαι προς αυτή την κατεύθυνση με γνώμονα φυσικά το εθνικό και το λαϊκό συμφέρον. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Καμμένος.

ΠΑΝΟΣ ΚΑΜΜΕΝΟΣ (Υπουργός Εθνικής Άμυνας): Καταρχήν, κυρία Τριανταφύλλου, θέλω να σας πω να μην έχετε καμία αμφιβολία ότι, αν κάποια στιγμή συγκρουστεί το εθνικό συμφέρον με οποιαδήποτε Συμφωνία, δεν θα σκεφτούμε παρά να υπηρετήσουμε μόνο και μόνο το εθνικό συμφέρον και αυτό το κάνουν πάντα οι Ελληνικές Ένοπλες Δυνάμεις. Θα σας θυμίσω ότι υπήρχε και εποχή που αντίπαλος ιδεολογικός χώρος του δικού σας μετά την εισβολή και την κατοχή στην Κύπρο, βγήκε από το ΝΑΤΟ η Ελλάδα.

Αυτήν τη στιγμή τα πράγματα έχουν αλλάξει και θέλω να σας διαβεβαιώσω ότι η γεωπολιτική θέση της χώρας, με τα συγκεκριμένα δεδομένα που υπάρχουν σήμερα στη βόρεια Αφρική και στη Μέση Ανατολή, είναι πολύ πιο ισχυρή, για τη σταθερότητα και την αντιμετώπιση της τρομοκρατίας, αλλά και τη δυνατότητα παροχής όλων των εγγυήσεων ειρήνης στην περιοχή. Για αυτό, όπως βλέπετε, η Κυβέρνηση παραμένει σταθερός σύμμαχος του ΝΑΤΟ και της Ευρωπαϊκής Ένωσης, αλλά και, παράλληλα, συνεχίζει να διατηρεί άριστες σχέσεις με τη Ρωσία, με την οποία μας συνδέουν και κοινά συμφέροντα και κοινό θρήσκευμα, αλλά και ιστορικές σχέσεις, οι οποίες διατηρούνται από όλους μας ως κόρη οφθαλμού. Είμαι ο μόνος Υπουργός Άμυνας του ΝΑΤΟ που επισκέφτηκα τη Ρωσία και αυτό μου το χρεώνουν κάποιοι συνάδελφοί μου και το βρίσκω μπροστά μου αρκετές φορές. Αυτό δεν σημαίνει ότι, επειδή είμαστε μέλη του ΝΑΤΟ και της Ευρωπαϊκής Ένωσης, θα διαρρήξουμε σχέσεις φιλίας.

Το ίδιο κάνουμε και με χώρες εκτός ΝΑΤΟ στη Μεσόγειο με διμερείς σχέσεις που έχουμε δημιουργήσει με χώρες όπως η Αίγυπτος, Ιορδανία, το Ισραήλ, την Παλαιστίνη και στα βόρεια η Βουλγαρία και η Ρουμανία, βάζοντας και την Κύπρο σε τριμερείς διαλόγους με κοινές ασκήσεις, Ελλάδα - Κύπρος - Ισραήλ, Ελλάδα - Κύπρος - Αίγυπτος, Ελλάδα - Κύπρος - Ιορδανία, δείχνουν το πόσο σημαντική είναι η γεωπολιτική θέση της χώρας μας και να είστε βέβαιοι ότι τα ελληνικά συμφέροντα υπηρετεί αυτή η Κυβέρνηση και οι Ένοπλες Δυνάμεις.

Όσο αφορά τον ΝΑΤΟ, θέλω να ξεκαθαρίσω ότι εδώ μιλάμε για ηλεκτρονικό πόλεμο, που δεν έχει καμία σχέση με τον κυβερνοπόλεμο. Ο ηλεκτρονικός πόλεμος είναι η επίτευξη κυριαρχίας στο ηλεκτρομαγνητικό φάσμα και δεν στοχεύει ανθρώπους. Δεν έχει καμία σχέση ούτε με τον κυβερνοπόλεμο, ούτε με τη στόχευση ανθρώπων, παρά μόνο την επικράτηση επί του ηλεκτρομαγνητικού φάσματος. Η Ελλάδα και οι δομές των Ελληνικών Ενόπλων Δυνάμεων και στα τρία όπλα έχουν αναπτύξει μονάδες ηλεκτρονικού πολέμου από πάρα πολλά χρόνια, οι οποίες εκσυγχρονίζονται κάθε μέρα που περνά. Δεν θα τις αναφέρω όλες. Ενδεικτικά σας λέω ότι μόνο ο Στρατός έχει Τάγμα Ηλεκτρονικού Πολέμου στην ΑΣΔΕΝ, δηλαδή στα νησιά και στο 4ο Σώμα Στρατού, η Πολεμική Αεροπορία έχει την Σμηναρχία Επιχειρήσεων Πληροφοριών και Ηλεκτρονικού Πολέμου στο Αρχηγείο Τακτικής Αεροπορίας, όπως και το Πολεμικό Ναυτικό.

Η Ελλάδα έχει αν θέλετε πρωταγωνιστικό ρόλο στις εξελίξεις του Ηλεκτρονικού Πολέμου στο ΝΑΤΟ, γιατί δεν βρίσκεται στην Κεντρική Ευρώπη και γύρω από αυτή να υπάρχουν φιλικές και συμμαχικές χώρες, όπου αν θέλετε αποτελούν και μια εγγύηση προστασίας από οποιαδήποτε απόπειρα Ηλεκτρονικού Πολέμου. Η Ελλάδα βρίσκεται στα Βόρεια της Αφρικής, στα Δυτικά της Μέσης Ανατολής και σε μια περιοχή Νότια της Κριμαίας που υπάρχουν διαμάχες γεωπολιτικές και είμαστε υποχρεωμένοι να είμαστε πιο έντιμοι με τον Ηλεκτρονικό Πόλεμο.

Συμφωνώ – και στο παρελθόν, δυστυχώς, γίνανε εγκλήματα – ότι υπήρχε περίοδος όπου κάποιοι κάλεσαν τον κ. Ουζούνογλου, καθηγητή Πολυτεχνείου, ο οποίος μαζί με τον κ. Λιακουνάκο έκαναν ένα πρόγραμμα και πήραν 70.000.000 τότε, για να το κάνουν και ενώ στις δοκιμές τυφλωνόντουσαν τα φίλια αεροπλάνα τους πληρώσανε. Όλες αυτές οι υποθέσεις τώρα είναι στη δικαιοσύνη. Στον Ηλεκτρονικό Πόλεμο μπήκαμε πρώτοι μαζί με τις 9 χώρες. Εύλογο το ερώτημα, γιατί δεν μπήκαν οι άλλοι; Δεν μπήκαν, γιατί μέχρι την πρώτη φάση της δημιουργίας αυτού του κέντρου, δεν υπήρχε τεχνολογία που θα μπορούσε να προσελκύσει χώρες ανεπτυγμένες, ιδιαίτερα στον Ηλεκτρονικό Πόλεμο.

Αυτά αλλάξανε, διότι πάρθηκε απόφαση σε επίπεδο του ΝΑΤΟ -ανήκει στη δομή των δυνάμεων του ΝΑΤΟ είναι στην ΝΑΤΟ of force structure, η συγκεκριμένη μονάδα- διότι αποφασίστηκε να εμπλουτιστεί με τελευταίας τεχνολογίας υλικό hardware, η συγκεκριμένη μονάδα. Ο Διοικητής αυτή τη στιγμή ανήκει στις ΗΠΑ και ο Υποδιοικητής στη Γερμανία, αλλά στη διοίκηση συμμετέχουν και 10 στελέχη από όλες τις χώρες. Ξέρετε ότι στο ΝΑΤΟ υπάρχει η ομοφωνία, δηλαδή, δεν μπορεί κάποια στιγμή να παρθεί μια απόφαση η οποία θα θίξει τα συμφέροντα μιας χώρας η οποία συμμετέχει.

Με την απόφαση που ελήφθη να αναβαθμιστεί τεχνολογικά το κέντρο, έχουμε την Ισπανία που εκφράζει επισήμως το ενδιαφέρον να συμμετέχει. Θέλω,λοιπόν, να σας πω ότι αυτή η ανανέωση ξεκινάει το 2020. Αυτός είναι και ο λόγος που μέσω της αλληλογραφίας, προκύπτει, το γιατί δεν έγινε το 2014. Το 2013 πράγματι η Ελλάδα, ζήτησε να μεταφερθεί το Κέντρο στη Θεσσαλονίκη στην 113 Πτέρυγα Μάχης. Το Ιούλιο του 2014, υπεβλήθη επίσημη πρόταση φιλοξενίας στην Θεσσαλονίκη και μάλιστα, απέσπασε και θετικά σχόλια. Όμως, τα κράτη εξέφρασαν τον προβληματισμό τους από μια ενδεχόμενη αλλαγή της τοποθεσίας, που θα είχε αρνητικό αντίχτυπο στην εξέλιξη του προγράμματος με την έννοια της αναβάθμισης, του hardware του συγκεκριμένου στρατηγείου.

Το 2015 στη Βόννη, πήγαμε και επαναλάβαμε τη πρόταση μας, λέγοντας ότι επειδή δεν θέλουμε να δυσχεράνουμε την εξέλιξη του προγράμματος, διατηρούμε την επιθυμία μας η Θεσσαλονίκη να είναι το κέντρο φιλοξενίας του συγκεκριμένου εγχειρήματος, αλλά –αυτό έγινε στις 13/6/2016 στο Όσλο. Η πρόταση φιλοξενίας στη Θεσσαλονίκη, να εξεταστεί για μετά το 2020 που θα έχει ολοκληρωθεί η ανανέωση του εξοπλισμού. Δηλαδή, με το που θα γίνει η δοκιμή του εξοπλισμού και θα πάρει το στρατηγείο τον καινούργιο εξοπλισμό, τότε να μεταφερθεί στη Θεσσαλονίκη.

Αυτό το αίτημα λοιπόν, που από την αρχή υπεβλήθη το στηρίζουμε, το κόστος όπως είπανε και οι δύο εισηγητές της πλειοψηφίας με τους οποίους συμφωνώ απόλυτα, είναι γύρω στις 80.000 το χρόνο και μάλιστα, με τιμές παλιές της λίρας.

Το κέρδος, το οποίο θα έχουμε, θα είναι ουσιαστικά, ότι οι οικογένειες όλων αυτών των στελεχών από όλες τις χώρες, θα είναι στην πατρίδα μας, θα μένουν εδώ, θα βοηθήσουν την εθνική μας οικονομία και παράλληλα θα έχουμε τη δυνατότητα να έχουμε πρόσβαση σε όλες τις νέες τεχνολογίες.

Τώρα κλείνω με το θέμα των καθυστερήσεων. Θέλω να σας πω, ότι βρήκα 4.500 ανυπόγραφους φακέλους. Προχθές, μου έφεραν φάκελο προς υπογραφή τον ΑΩ του Embraer, υπογεγραμμένο το 2001, το οποίο μελετούσαν και πηγαινοερχόταν στους Υπουργούς από το 2005. Το ποσό που θα πάρουμε και δικαιούμαστε από την αγορά του Embraer, του κυβερνητικού αεροσκάφους, σε αντισταθμιστικό ωφέλιμα είναι 785.000 ευρώ, δηλαδή, σε ανταλλακτικά και σε σέρβις, που θα μας αντιστοιχούσε σε δύο με τρία χρόνια συντήρησής του. Όλα αυτά αλλάζουν και θέλω να σας διαβεβαιώσω, ότι πια μένουν το πολύ 50 φάκελοι, όταν έχουμε μεγάλο ταξίδι.

Όσον αφορά τις συμβάσεις, θα τις τελειώσουμε όλες μέχρι τον Μάιο, θα είναι όλες στη Βουλή και ελπίζουμε, κύριε Πρόεδρε, να τις συζητήσουμε, να τις επικυρώσουμε και να τις δούμε. Δεν έχω καμία αντίρρηση σε αυτό που ειπώθηκε στην Επιτροπή, δηλαδή, ποιες λειτουργούν και πως λειτουργούν και σε αυτό θα παρακαλέσω τον Πρέσβη, τον κ. Παρασκευόπουλο, να κάνει το Διπλωματικό Γραφείο μια εξέταση και να δώσουμε στη Βουλή μια ενημέρωση, για τις συμβάσεις που υπάρχουν.

Τέλος, θέλω να σας, ότι θα αλλάξουμε εντελώς το σύστημα στο Υπουργείο σε σχέση με τη διακίνηση των εγγράφων. Θα γίνονται τα περισσότερα με ηλεκτρονική υπογραφή, θα υπάρχει δυνατότητα να διακινούνται άμεσα και πια θα αποδίδουν λόγο εκείνοι, οι οποίοι για οποιονδήποτε λόγο καθυστερούν φακέλους. Διότι υπάρχει και θα το πω ευθέως, το θέμα της καθυστέρησης των υπογραφών των φακέλων, το οποίο έχει γεννήσει και το φαινόμενο του γρηγοροσήμου. Αυτά τελειώνουν. Ξεκινάμε με τα θέματα των νοσοκομείων, με ηλεκτρονική κάρτα ασθενούς για τις Ένοπλες Δυνάμεις και προχωράμε σε όλη την οργάνωση.

Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Υπουργό και νομίζω ότι ξεκαθάρισε πολλά από τα θέματα που είχαν μπει από τη συζήτηση. Το λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Κύριε Υπουργέ, ελπίζω σε μια διευκρίνιση, επειδή πολλά είπαμε για τις λέξεις και για τις κουβέντες, όταν είπατε, ότι «βρήκαμε ένα έγκλημα», φαντάζομαι ότι δεν εννοείτε παρά μόνο οικονομικό έγκλημα και όχι έγκλημα ….

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ναι, βεβαίως.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Ξέρετε ότι επειδή αυτό μεταδίδεται, η έννοια του εγκλήματος στο Υπουργείο Εθνικής Άμυνας παραπέμπει στην εσχάτη προδοσία. Η διευκρίνιση γίνεται για λόγους μόνο κοινού, όχι κανενός άλλου, μια και είναι ανοιχτή η συνεδρίαση. Δέχομαι την διευκρίνιση.

Όταν σας είπα, ότι δεν είναι στη δομή του ΝΑΤΟ, εννοούσα, βεβαίως, strictum sensum.

Στη σελίδα 104 του παρόντος Μνημονίου, γράφει ότι «επιθυμώντας την υλοποίηση της εν λόγω πολυεθνικής οργάνωσης, διοίκησης, στελέχωσης, ασφάλειας, υποστήριξης Συστημάτων Επικοινωνίας και πληροφόρησης (CIS) και των διευθετήσεων χρηματοδότησης που απαιτούνται για τη δημιουργία και λειτουργία του Μεικτού Κλιμακίου του ΝΑΤΟ για τον Ηλεκτρονικό Πόλεμο (JEWCS) ως Διεθνές Στρατηγείο του ΝΑΤΟ κ.λπ.». Δεν είναι ακόμα Διεθνές Στρατηγείο του ΝΑΤΟ, αλλιώς θα συμμετείχαν και οι υπόλοιπες χώρες.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Όχι, δεν είναι.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Άρα, λοιπόν, δεν είχα άδικο, όταν μίλησα για τη δομή του ΝΑΤΟ. Βεβαίως, ελέγχεται από το SHAPE, εγώ σας το είπα, ελέγχεται.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αυτό, έχει καθυστερήσει για μια επικύρωση.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Έχει σημασία, όμως, να το διευκρινίσουμε, γιατί δεν είπα κάτι που δεν ισχύει.

 Έχω ένα ερώτημα. Σας άκουσα να κάνετε μια διευκρίνιση του ηλεκτρονικού με τον κυβερνοπόλεμο και ορθώς την κάνατε. Ανεξαρτήτως της όποιας ιδεολογικής τοποθέτησης έχει κάποιος σε αυτό, μια χώρα που συμμετέχει, μεταξύ των υπολοίπων εννέα, έχει υπογράψει και ήδη εφαρμόζει τη Συμφωνία - μου είπατε πριν, όταν σας διέκοψα την ώρα που μιλούσατε, ότι παρότι τις υπογράφουν, τις εγκρίνουμε με δύο και με τρία χρόνια καθυστέρηση, εφαρμόζονται – αυτή η συγκεκριμένη έχει εφαρμοστεί; Έχει εφαρμοστεί. Εάν έχει εφαρμοστεί, είστε σε θέση να μου απαντήσετε δύο πράγματα.

Εφόσον μιλάτε για ηλεκτρονικό πόλεμο, σε περίπτωση απόπειρας κυριαρχίας επί του ηλεκτρονικού φάσματος, επίθεσης δηλαδή, από άλλη χώρα-μέλος του ΝΑΤΟ - δεν έχω λόγο να κατονομάσω μια χ ή ψ, αυτές που είναι γύρω μας θα ενδιαφέρονται - εμείς αντιδρούμε αντιμετωπίζοντας αυτό, με βάση αυτή τη Συμφωνία, ως εχθρική ενέργεια και θα έχουμε και τη συμμετοχή των εννέα;

Το δεύτερο ερώτημα είναι, εφόσον έχει ισχύσει μέχρι τώρα, και εγώ έκανα αναφορά στα οικονομικά – τι μας έχει κοστίσει χονδρικά;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κρίνουμε κατά περίπτωση και αποφασίζουμε. Σε κάθε περίπτωση, η κυρίαρχη χώρα έχει δικαίωμα να αρνηθεί τη συμμετοχή της ή να συμμετέχει.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Μίλησα για Άμυνα.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Μιλάω για Άμυνα. Εάν υπάρξει αίτημα, εξετάζεται κατά περίπτωση και αποφασίζει η κυρίαρχη χώρα, είναι ξεκάθαρο αυτό.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Άλλο σας ρώτησα.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Σας λέω, εάν έρθει μια από τις εννέα χώρες …

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Όχι από τις εννέα, εάν εκτός των εννέα σάς επιτεθεί χώρα-μέλος του ΝΑΤΟ ηλεκτρονικά, οι εννέα πώς αντιδρούν, μεταξύ αυτών και η Ελλάδα;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Όπως και εμείς και έκαστος εκ των εννέα αποφασίζει, κατά περίπτωση.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Μάλιστα. Το δεύτερο, πόσο μας κοστίζει μέχρι τώρα;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Μας κοστίζει περίπου 50.000;

ΑΝΑΣΤΑΣΙΟΣ ΚΑΤΣΙΡΟΣ ( Συνταγματάρχης ΓΕΕΘΑ): Είμαι ο εθνικός αντιπρόσωπος στην Επιτροπή. Το κόστος για τη λειτουργία και συντήρηση ανέρχεται περίπου στα 80.000 με 90.000 ευρώ, το λέω αυτό, γιατί είναι περίπου 60.000 λίρες, ετησίως συν τους μισθούς των δύο συναδέλφων, που υπηρετούν εκεί.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει η κυρία Αυλωνίτη.

ΕΛΕΝΗ ΑΥΛΩΝΙΤΗ: Είχα απλώς μια απορία, εάν είναι περισσότερο ναυτικού ενδιαφέροντος όλα αυτά.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Όχι, ο ηλεκτρονικός πόλεμος είναι γενικού ενδιαφέροντος.

Κύριε Δαβάκη, θα σας απαντήσω κατ’ ιδίαν, ευχαρίστως.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριοι ολοκληρώθηκε η συζήτηση και γίνεται δεκτό επί της αρχής, κατ' άρθρον και στο σύνολο του, κατά πλειοψηφία, το σχέδιο νόμου «Κύρωση του Μνημονίου Συνεννόησης σχετικά με την Οργάνωση, Διοίκηση, Ασφάλεια, Χρηματοδότηση και Επάνδρωση του Μικτού Κλιμάκιου του ΝΑΤΟ για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO, μεταξύ του Υπουργού Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργού Εθνικής Άμυνας της Δημοκρατίας της Πολωνίας, του Υπουργείου Άμυνας του Ηνωμένου Βασιλείου Μεγάλης Βρετανίας και Βορείου Ιρλανδίας, του Υπουργείου Άμυνας των Ηνωμένων Πολιτειών της Αμερικής, του Ανώτατου Στρατηγείου Συμμαχικών Δυνάμεων της Ευρώπης και του Αρχηγείου της Ανώτατης Συμμαχικής Διοίκησης Μετασχηματισμού».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ελένη Αυλωνίτου, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Δημήτριος Μπαξεβανάκης, Κωνσταντίνος Μορφίδης, Ολυμπία Τελιγιορίδου, Βασίλειος Τσίρκας, Αθανάσιος Δαβάκης, Νικόλαος Κούζηλος, Αθανάσιος Θεοχαρόπουλος, Οδυσσέας Κωνσταντινόπουλος, Κωνσταντίνος Κατσίκης και Ιωάννης Σαρίδης.

Τέλος και περί ώρα 12.50΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**